
Introducere 


FIXA 


Câţi dintre noi nu au auzit adesea 
oameni spunând: „Dumnezeu mi-a salvat 
copilul”. Sau: „Maica Domnului mi-a auzit 
rugăciunile”. Sau: „Fără ajutorul Sfântului 
Nectarie, nu aş fi reuşit”. Dar câţi dintre 
noi, cu puterea omenească a minţii, au 
putut să înţeleagă în ce constă minunea? 

Minunea e un lucru tainic, pe care 
omul care îl trăieşte îl înţelege perfect, dar 
ceilalţi, cărora le este împărtăşit, se mi- 
nunează, însă nu îl pot cuprinde. Depinde 
de credinţa fiecăruia modul în care înţe- 
legi miracolul. Un om credincios îşi dă 
seama acolo unde este puterea lui Dum- 
nezeu arătată în toată splendoarea ei. Din 
perspectiva unui doctor care pune un dia- 
gnostic bazat pe evidențe - obiectivate 
prin rezultate de sânge (verificate de mul- 
te ori), rezultate radiologice, tomografice, 
consulturi multiple interdisciplinare -, 

acest lucru poate e mult mai evident decât 
la alte categorii profesionale, care nu au 
această posibilitate intervenţională. 

Aş dori să vă împărtăşesc o parte din 
trăirile unui medic credincios, care a avut 
parte de experienţe care au depăşit grani- 
ţa dintre ştiinţă, coincidenţă şi întâmpla- 
re. 

Cu tatăl meu... totul s-a întâmplat 
într-o singură zi, cea de 31 decembrie 
2003. Pe la ora 11:00 dimineaţa, am pri- 
mit un telefon de la mama, că tata a făcut 
un posibil accident vascular cerebral, şi-a 
pierdut starea de conştienţă şi a fost dus 
de urgenţă la spitalul din Galaţi, unde era 
într-o stare foarte gravă — fiind afazic. 

Eram în maşină cu soţul meu şi cu cei 
doi băieţei, în vârstă de şase luni şi res- 
pectiv doi ani, şi ne îndreptam spre Giur- 
giu, spre a ne petrece revelionul cu naşii 
copiilor. Vestea a căzut ca un trăsnet, şi 
am oprit maşina, plângând în hohote, mai 
întâi eu şi apoi şi copilaşii. Soţul meu era 
disperat, şi nu ştia în ce direcţie să o apu- 
căm. Ne-am întors acasă, hotărâți să ne 
ducem la Galaţi, să-l aducem pe tata în 
Bucureşti, deşi vremea era nefavorabilă şi 

am fi pierdut mult timp foarte important 
pentru tata. 

Înainte de a ajunge acasă, ne-am oprit 
la Mănăstirea Radu Vodă, să ne rugăm 
Sfântului Nectarie pentru tata. Am înge- 
nuncheat la moaşte, deznădăjduită, şi 
m-am rugat ca tata să trăiască, să-l putem 
aduce în Bucureşti. Am plâns şi m-am ru- 
gat ca tata să trăiască să ajungă măcar la 
70 de ani, să nu moară atunci, când abia 
împlinise 61 de ani. În timp ce mă rugam, 
ceva îmi spunea că totul o să fie foarte bi- 
ne, dar eu eram atât de îngrozită de posi- 
bilul deznodământ tragic (fiind medic şi 
conştientizând gravitatea afecțiunii), încât 
mi se părea ireal. Am plecat de la mănăs- 
tire mai liniştită şi am hotărât cu soţul 
meu să-l scoatem din spitalul din Galaţi 
cât mai repede. Nu am reuşit decât să-l 
aducem cu taxiul împreună cu mama şi 
astfel că la 8:00 seara tata era la Obor în 
Bucureşti. L-am urcat în maşina noastră 
şi ne-am dus la Spitalul Floreasca, unde 
lucram eu atunci, fiind medic rezident. 

Pot să spun doar că într-o oră tata era 
diagnosticat cu hematom subdural com- 
presiv şi internat la secţia de neurochirur- 
gie. Medicul de gardă neurochirurg, dr. 

Lungu, un om de excepţie, mi-a spus că 
tata trebuia operat imediat şi că nu rezista 
până dimineaţa fără operaţie, şi că este o 
minune cum a supravieţuit, dat fiind că a 
venit de la Galaţi la Bucureşti cu taxiul. 
L-a operat şi totul a decurs foarte bine, 
astfel că la ora 23:45 tata era conştient şi 
fără nicio problemă, ca şi cum nu s-ar fi 
întâmplat nimic. Am petrecut toată noap- 
tea de revelion la terapie intensivă, şi a 
fost cel mai fericit revelion din viaţa mea. 

Mult timp după acest episod, medicul 
de la neurochirurgie mi-a spus că eu l-am 
salvat pe tata, aducându-l la Bucureşti, 
dar eu consider că Sfântul Nectarie l-a 
salvat, într-o lucrare de conlucrare de ex- 
cepţie cu un medic care şi-a făcut meseria, 
în momente în care poate alţii preferau să 
se distreze. Tata este bine, trăieşte şi as- 
tăzi, iar eu nu contenesc să-i mulțumesc 
Sfântului Nectarie pentru minunea pe ca- 
re a făcut-o cu tata. Sfântul Nectarie este 
sfântul zilelor noastre, grabnic ajutător, 
iar toate mărturiile despre el sunt o dova- 
dă în acest sens. 

Mărturisesc în faţa dumneavoastră, a 
cititorilor acestei cărţi, o altă lucrare a 
Sfântului Nectarie, pe care Dumnezeu 

m-a învrednicit să o împărtăşesc. Sunt 
medic şi obişnuiam să merg vinerea du- 
pă-amiaza la Taina Sfântului Maslu, la 
Mănăstirea Radu Vodă din Bucureşti. 
Într-una din zile, când s-a terminat slujba, 
eram la plecare pe dealul de la sfânta mă- 
năstire într-o mare de oameni, când de 
mine s-a apropiat o femeie care părea că 
băuse - atât de distrusă arăta. M-a rugat 
dacă ştiu cum poate să ajungă la Spitalul 
Floreasca. Eu lucram acolo şi chiar fuse- 
sem de gardă şi mare mi-a fost mirarea 
când am aflat ce problemă avea femeia. 
Avea o nepoată care era în comă la spital, 
în urma unui grav accident de circulaţie. 
Fuseseră anunţaţi de către medici că şan- 
sele bolnavei sunt infime, şi bunica femeii 
voia să se ducă la spital, la terminarea 
slujbei, ca să o ungă cu ulei de la Sfântul 
Maslu. Am rugat-o să îmi dea numele ne- 
poatei şi să mă lase şi pe mine să mă duc 
să mă interesez de ea, urmând ca în urmă- 
toarea vineri să ne vedem la Sfântul Mas- 
lu. 

Am fost în terapie în politraumă, am 
vorbit cu un prieten care îşi făcea stagiul 
de terapie chiar acolo, i-am povestit de 
durerea bunicii şi l-am rugat să mă ţină la 

curent cu orice lucru cât de neînsemnat 
care ar fi putut să însemne o îmbunătăţire 
a stării pacientei. Veştile nu erau deloc 
îmbucurătoare: practic, de fiecare dată 
când se făcea vizita, cazul era considerat 
fără nicio şansă de supravieţuire. 

Vinerea următoare bunica era conşti- 
incioasă, fiind prima de lângă altar, şi se 
ruga Sfântului Nectarie pentru ieşirea din 
comă a nepoatei. După slujbă am vorbit 
cu dânsa şi mi-a spus un lucru pe care eu 
îl ştiam, că au fost anunţaţi să facă pregă- 
tirile de înmormântare, dar că ea şi-a pus 
nădejdea în Dumnezeu şi în Sfântul Nec- 
tarie şi o să se roage tot timpul şi o să o 
dea pe Monicuţa ei cu ulei sfinţit de la 
Sfântul Maslu. 

M-a rugat să mă interesez în conti- 
nuare de nepoata ei, lucru pe care i l-am 
promis, şi, de fiecare dată când eram de 
gardă, mă duceam să o văd cu ochii mei şi 
să urmăresc evoluţia Monicăi. Următoa- 
rea vineri, bunica era distrusă, întrucât 
părinţii fetei, care erau despărțiți, se cer- 
tau unde să o îngroape, în Bucureşti sau 
în provincie, la Titu. Ea continua totuşi să 
vină la fiecare slujbă şi apoi să se ducă di- 
rect la spital să o ungă cu ulei sfinţit. 

Rugăciunile bunicii nu au rămas fără 
răspuns de la Sfântul Nectarie, astfel că, 
în loc să o îngroape, Monica a început să 
dea semne că se va trezi din comă după 
aproape şase săptămâni, lucru care a fost 
confirmat şi de mine, personal: am ru- 
gat-o pe Monica, dacă mă aude, să mă 
strângă de mână, lucru pe care ea l-a fă- 
cut. 

Mare este puterea lui Dumnezeu, iar 
faptul că această fată de 18 ani, fără cea 
mai mică şansă de supravieţuire la inter- 
nare, este astăzi un om normal stă mărtu- 
rie pentru acest lucru. 

Nu mai merg în fiecare vineri la Sfân- 
tul Maslu, dar, de fiecare dată când merg, 
o văd pe bunica fetiţei în primul rând, 
multumind în continuare Sfântului Necta- 
rie pentru binefacerile făcute. De atunci 
mă feresc să le spun pacienţilor grav bol- 
navi că nu mai au nicio şansă... 

În vara anului 2006, în luna iunie, am 
fost într-o călătorie în Eghina, în Grecia, 
la moaştele Sfântului Nectarie. La întoar- 
cere, în prima zi, eram de gardă la Spitalul 
de Urgenţă. În buzunarul de la halat 
aveam o sticluţă cu mir de la Sfântul Nec- 
tarie, pe care o adusesem la spital ca să i-o 

dau unei femei (medic, care îşi îngrijea fi- 
ul de 33 de ani, aflat de un an în comă), 
care mă rugase să-i aduc mir pentru fiul 
ei. 

Atunci am fost solicitată să fac un 
consult la ortopedie. Pacienta fusese vic- 
tima unui accident rutier, petrecut în 
aprilie 2006, când se întorcea de la o mă- 
năstire. Fusese adusă în comă la Spitalul 
din Ploieşti, cu şanse mici de supraviețui- 
re. Cu ajutorul lui Dumnezeu îşi revenise 
din comă, după o lungă spitalizare la te- 
rapie intensivă la Spitalul din Ploieşti. Su- 
ferise intervenţii chirurgicale multiple şi 
fusese transferată la Spitalul de Urgenţă 
din Bucureşti din cauza unor complicaţii, 
fiind internată în secţia de ortopedie şi 
prezentând un sindrom febril de cauză 
neprecizată. Erau în spital mama (care îşi 
îngrijea fiica) şi fiica accidentată, în vârstă 
de aproximativ 27 de ani, imobilizată în 
pat după ultima intervenţie ortopedică. 
Era a patra lună de spitalizare, complica- 
tiile se ţineau lanţ, erau la capătul puteri- 
lor şi se rugau la Sfântul Nectarie să le 
trimită un semn dacă fata se mai face bi- 
ne. Fără să ştiu lucrurile astea, eu am fă- 
cut consultul, am scris totul în foaie şi, în 

timp ce scriam, le-am spus câteva cuvinte 
de îmbărbătare şi apoi le-am spus să se 
roage la Sfântul Nectarie, că eu sunt con- 
vinsă că o să fie totul bine. Le-am spus de 
altfel că tocmai mă întorsesem de la Sfân- 
tul Nectarie din Grecia. Ele au început să 
plângă, şi să spună că în fiecare seară se 
rugau la sfântul să le trimită un semn şi că 
foarte mult îşi doreau mir de la Sfântul 
Nectarie. Le-am dăruit din tot sufletul mi- 
rul meu din buzunar şi m-a impresionat 
profund cu câtă bucurie şi speranţă au 
spus că Dumnezeu le-a ascultat rugăciuni- 
le şi au primit semnul pe care şi-l doreau 
atât şi că acum sunt convinse că totul o să 
fie bine. Imaginea lor mi-a rămas întipări- 
tă în memorie: erau cazate într-o rezervă 
de la ortopedie de dimensiuni mici, într-o 
perioadă de caniculă, şi se rugau seara - 
mama în genunchi lângă pat, iar fata imo- 
bilizată la pat. Rugăciunea arzătoare a lor 
în acele momente de disperare m-a mar- 
cat profund, având în vedere faptul că am 
continuat să mă duc să văd cum evoluează 
lucrurile. Faptul că pacienta a început să 
fie mai bine nu m-a mai surprins. După 
încă o intervenţie chirurgicală, fata s-a fă- 
cut bine. S-a întors în Tulcea, unde este 

profesoară, ca să îşi crească fetiţa care îşi 
aşteptase cu atâta nerăbdare mama să se 
întoarcă acasă. 

Mărturiile care urmează sunt o dova- 
dă că şi în timpurile noastre, atât de agita- 
te, unii oameni îşi pun nădejdea în Dum- 
nezeu şi genunchiul la rugăciune când 
trec prin diferite încercări. Chiar şi atunci 
când, din punct de vedere medical, nu mai 
e nimic de făcut. Rugăciunea e accesibilă 
oricui, şi e cel mai direct mod de comuni- 
care profundă cu Dumnezeu şi cu sfinţii 
Săi... 


Dr. Cătălina Constantin 

IAPA 


Noi minuni 
la Mănăstirea Radu Vodă 


FIXA 


„Riscul la care mama s-a expus...” 


Vreau să mărturisesc despre ajutorul 
dat mamei mele de Sfântul Nectarie. Poa- 
te nu vi se va părea o minune, ci o rezolva- 
re firească a unei probleme de sănătate, 
însă pentru noi a reprezentat un mare 
ajutor şi de aceea suntem datori să dăm 
mărturie. În anul 2004, în urma unor 
analize de rutină, efectuate de un labora- 
tor tuturor angajaţilor unei anumite insti- 
tuţii, mama a descoperit că este purtătoa- 
re a virusului hepatitei C. Nu ştiam la 
vremea aceea ce înseamnă acest virus, iar 
atitudinea medicului de familie la aflarea 
veştii ne-a făcut să nu acordăm importan- 
tă acestui lucru. 

La ceva timp totuşi, mama a hotărât 
să repete analizele, poate era vorba de o 

greşeală. Când din nou acestea au ieşit 
pozitive, s-a decis să facă mai multe inves- 
tigaţii la un spital de profil (Spitalul de 
boli infecțioase Victor Babeş din Bucu- 
reşti). Atunci am început să ne dăm sea- 
ma de gravitatea situaţiei, de faptul că 
acest virus poate evolua către ciroză hepa- 
tică. Din acel moment, mama a devenit 
pacienta acelui spital, începând să facă 
periodic analize mai amănunțite. O anali- 
ză foarte importantă presupunea puncţia 
ficatului (biopsie). Timp de aproximativ 
doi ani a refuzat efectuarea acestei analize 
şi, implicit, prin aceasta, dreptul de a be- 
neficia de tratamentul cu interferon şi 
ribavirină (singurul considerat eficient, de 
altfel şi enorm de scump - aproximativ 
20.000 euro un an de tratament). La 
vremea respectivă, România era încă 
printre ţările care se angajaseră să suporte 
prin casa de asigurări de sănătate costul 
integral al acestui tratament (acum acest 
lucru nu mai este valabil). Totuşi, trebuia 
întocmit un dosar complex de analize 
(printre care şi biopsia hepatică) şi, chiar 
şi atunci, după luni sau ani de aşteptare, 
puteai să ai surpriza că dosarul îţi este 
respins. 

Am uitat să menţionez faptul că acest 
tratament este suportat de marea majori- 
tate foarte greu, schimbându-le total via- 
ţa, cel puţin pentru un an (este similar ci- 
tostaticelor). De aceea, mama refuza acea 
analiză şi, implicit, tratamentul. Timp de 
aproape doi ani, cât a fost pacienta Spita- 
lului Victor Babeş, starea psihică a mamei 
s-a degradat. Avea un soi de depresie, 
nemaifiind capabilă să reprezinte pentru 
noi un sprijin, aşa cum o făcuse până 
atunci. Totul era cauzat de conştientizarea 
gravităţii bolii, la care se adăuga şi atitu- 
dinea medicului curant. Acesta îi repeta, 
la fiecare control, că altă soluţie în afară 
de interferon nu există şi, refuzându-l, se 
îndreaptă practic cu paşi siguri spre ciro- 
ză. Într-o anumită măsură, poate că avea 
dreptate, însă consider că, din punct de 
vedere psihologic, atitudinea sa era greşi- 
tă. Am căutat diferite tratamente şi vari- 
ante naturiste, însă analizele nu ieşeau 
mai bine. 

În acea perioadă, Sfântul Nectarie 
ne-a ajutat să aflăm un medic foarte bun 
de la Institutul Matei Balş, a cărui pacien- 
tă a devenit. La un moment dat, viremia 
(cantitatea de virus hepatic care exista în 

sânge) avea valoarea de 200.000, normal 
fiind o. Ceea ce a făcut-o pe mama să ac- 
cepte biopsia - şi deci şi posibilitatea de a 
urma tratamentul - a fost triplarea 
viremiei, în urma decesului subit al buni- 
cii mele. De la efectuarea biopsiei şi până 
la aprobarea dosarului pentru tratament a 
trecut un an. 

In tot acest timp, ne-am rugat să se 
facă voia Domnului, mama nefiind încă 
sigură ce va face în eventualitatea în care 
dosarul va fi aprobat. La aflarea veştii 
aprobării, cu binecuvântarea duhovnicu- 
lui şi a mai multor părinţi îmbunătăţiţi, 
mama a început tratamentul. A fost in- 
credibil de greu. Timp de un an nu a mers 
la serviciu, a stat numai în pat (sau chiar 
internată în spital din cauza complica- 
ţiilor), devenise foarte, foarte slabă. Din 
nou, Sfântul Nectarie ne-a ajutat, prin 
profesorul Alexandru  Oproiu. Consul- 
taţiile periodice la dânsul au întărit-o pe 
mama, care altfel era la un pas să întreru- 
pă tratamentul din cauza stării pe care o 
avea (întreruperea presupunea refuzul 
tratamentului, deci eşecul acestuia şi, im- 
plicit, imposibilitatea acordării ajutorului 
pentru o viitoare terapie). 

În tot acest timp ne-am rugat Sfântu- 
lui Nectarie, mergeam la slujbe la Mănăs- 
tirea Radu Vodă, mama se ungea zilnic cu 
mir de la candela sfântului... Din trei în 
trei luni îşi făcea analize care monitorizau 
răspunsul organismului la tratament, 
acesta fiind foarte bun. Acest lucru însă 
nu garanta succesul tratamentului. Trebu- 
ia să aştepte şi analiza de la şase luni de 
după terminarea tratamentului. Din nou, 
Sfântul Nectarie ne-a ajutat şi a ieşit bine. 
La ora la care vă scriu, a mai trecut încă 
un an (deci în total un an şi jumătate de la 
terminarea tratamentului), iar analizele 
continuă să arate dispariţia completă a vi- 
rusului (viremia este nedetectabilă). Cu 
cât timpul trece, cu atât scad şansele rea- 
pariţiei infecţiei. 

Pentru noi, acestea reprezintă clar un 
mare ajutor al Sfântului Nectarie (dar şi al 
Maicii Domnului şi al altor sfinţi tămădui- 
tori cărora ne-am rugat — Sfântul Pante- 
limon, Sfântul loan Rusul). Riscul la care 
mama s-a expus prin acceptarea trata- 
mentului a fost nu numai acela de a-l ur- 
ma fără ca nimeni să-i poată garanta o 
îmbunătăţire a stării de sănătate: 5% din- 
tre pacienţii ce acceptă interferon prezintă 

o accelerare a multiplicării virusului! Toa- 
te acestea mama le-a ştiut şi şi le-a asu- 
mat, cu încredere în ajutorul Domnului şi 
al Sfântului Nectarie. Considerăm că acea 
triplare a viremiei a fost tot din lucrarea 
lui Dumnezeu. Dacă atunci analizele nu ar 
fi fost atât de îngrijorătoare, mama nu ar 
fi acceptat tratamentul. Totul a coincis: 
triplarea viremiei cu aprobarea dosarului 
au fost la diferenţă de câteva luni. Fără să 
mai pomenim de faptul că, la câteva luni 
de la terminarea tratamentului, o nouă le- 
ge a sănătăţii a retras ajutorul financiar 
acordat bolnavilor prin intermediul Casei 
de Asigurări de Sănătate. Îi mulţumim în- 
că o dată sfântului pentru felul cum a lu- 
crat! 

(Florentina) 


HIR 


„Acum lucrează la o companie foarte bu- 
x» 


na 


Traversam o perioadă grea, când soţul 
meu nu-şi găsea de lucru, deşi e un băiat 
tare bun şi deştept. A fost chemat la un in- 
terviu la Bucureşti şi, cum până la interviu 

mai erau destule ore, i-am sugerat să trea- 
că pe la Mănăstirea Radu Vodă, fiind con- 
vinsă că nu o va face. Soţul meu este bu- 
cureştean, dar mi-a spus că nu ştie unde 
este mănăstirea, însă se va descurca. 
Urmarea... cineva... acolo sus... sfân- 
tul meu drag l-a ajutat şi acum lucrează la 
o companie foarte bună. L-am luat lângă 
mine pe Sfântul Nectarie la orice proble- 
mă şi bucurie pe care o am. Sfântul Necta- 
rie a stat lângă mine şi la operaţia tatălui 
şi la operaţia mamei şi în nopţile cu febră 
ale fiului meu. Când l-am descoperit pe 
Sfântul Nectarie, am căutat să văd unde se 
găsesc moaştele lui şi aşa am descoperit 
Mănăstirea Radu Vodă. Pe sfântul meu 
drag, îl simt aproape. M-a ajutat de foarte 
multe ori, deşi eu nu mi-am îndeplinit 
promisiunile făcute. 
(Celi) 


oa 
„Şansele erau aproape inexistente” 
Aş putea să spun că Sfântul Nectarie 
m-a urmărit peste tot. Acatistul sfântului 


l-am primit de la un preot din străinătate, 

pe când locuiam acolo şi încercam timid 
să mă apropii de Dumnezeu. Din păcate 
nu auzisem nimic de Sfântul Nectarie şi 
nici nu m-am străduit să aflu câte ceva. 
Aşa că am băgat acatistul în portofel şi 
acolo a rămas. M-am întors în ţară şi 
Dumnezeu a avut grijă ca numele sfântu- 
lui să-mi apară în diverse circumstanţe şi, 
treptat, au început să-mi ajungă la urechi 
minunile sfântului. 

În revista Formula As am citit prime- 
le mărturii ale unor persoane ajutate de 
Sfântul Nectarie şi tot acolo am aflat şi 
despre Mănăstirea Radu Vodă. Mi-am 
propus atunci să ajung cât mai curând la 
mănăstire, dar, deşi locuiesc în Bucureşti, 
a mai trecut ceva timp până m-am mobili- 
zat. Am ajuns într-o seară rece de toamnă 
şi am rămas profund surprinsă de frumu- 
seţea locului şi de faptul că, la doi paşi de 
nebunia Bucureştiului, se găseşte aşa o 
oază de linişte. 

Apoi am aflat „din întâmplare” că şi o 
colegă de serviciu ştia de minunile sfântu- 
lui şi mergea din când în când să se roage 
la Radu Vodă. Am început să mergem îm- 
preună, cât de des puteam. Toate acestea 
au coincis cu bâjbâiala mea către Dumne- 

zeu şi Biserică şi cu încercările, uneori 
disperate, de a-mi găsi liniştea şi de a mă 
împăca cu anumite evenimente din viaţa 
mea. Fac paşi foarte mici în direcţia asta, 
dar am simţit şi simt că Sfântul Nectarie e 
lângă mine. 

Acum câteva luni şi-a făcut simțită 
prezenţa, ajutându-mă într-o perioadă 
foarte grea. Îmi schimbasem locul de 
muncă şi căzusem oarecum din lac în put. 
Era mai obositor şi mai greu decât de un- 
de plecasem şi nu vedeam nicio cale de ie- 
şire. Ajungeam seara epuizată acasă şi nu 
mai eram în stare să fac nimic. Nici să mă 
rog. Pe lângă faptul că nu-mi plăcea ceea 
ce făceam, pretenţiile erau absurde şi vo- 
lumul de muncă imens. Lucram cât pen- 
tru 3-4 persoane, fiindcă nu se mai anga- 
jau oameni, şi ajunsesem ca o bombă cu 
ceas. Într-o companie de profilul celei din 
care plecasem şi al celei în care lucram nu 
mai avea sens să încerc să plec, fiindcă 
ştiam că peste tot e cam la fel. Alternativa 
era să lucrez pe cont propriu sau în siste- 
mul bugetar, doar că, din păcate, nu mi-aş 
mai fi permis să-mi plătesc chiria în Bu- 
cureşti. 

Efectiv nu ştiam ce să fac. Eram tur- 
mentată de oboseală, viaţa mea devenise 
pură inerție şi, deşi simţeam că numai 
Dumnezeu poate să mă ajute, nu mai 
aveam puterea să mă rog. Până la urmă, 
tot cu ajutorul Lui mi-am adunat puterile 
şi m-am hotărât să încerc să citesc Acatis- 
tul Sfântului Nectarie timp de 40 de zile. 
Era Postul Crăciunului. 

Într-o zi ca oricare alta, am primit pe 
neaşteptate un e-mail cu descrierea unui 
job într-o instituţie publică în care visam 
să lucrez încă din anii de facultate. Dar ce- 
rințele erau foarte mari şi şansele să fiu 
măcar chemată la un interviu erau aproa- 
pe nule. Ca să corespund profilului, ar fi 
trebuit să am minim trei ani vechime (nu 
era cazul) şi cunoştinţe într-un domeniu 
despre care nu ştiam absolut nimic. Sin- 
gurul meu atu era faptul că vorbesc limba 
străină pe care trebuia s-o vorbească vii- 
torul angajat. Atuul meu a fost, de fapt, 
Sfântul Nectarie. Deşi şansele erau aproa- 
pe inexistente, m-am decis totuşi să aplic. 
Nu îndrăzneam nici să visez, dar mi-am 
zis că nu am nimic de pierdut. Între timp, 
trecuseră cele 40 de zile în care citisem 
acatistul sfântului. 

Spre surprinderea mea, am fost che- 
mată la un prim interviu. Apoi la al doilea, 
am mai dat teste, iar după vreo două săp- 
tămâni am fost anunţată că m-au ales pe 
mine. A fost, într-adevăr, o minune. Nici 
acum parcă nu-mi vine să cred că lucrez 
în instituţia la care visam în timpul facul- 
tăţii şi în care se ajunge foarte greu... dar 
Sfântul Nectarie şi Maica Domnului au 
avut grijă de mine. Am avut emoţii că n-o 
să mă descurc, că n-o să reuşesc să mă 
pun repede la punct cu tot ceea ce trebuie 
să învăţ, dar lucrurile merg mai bine decât 
mă aşteptam şi, slavă Domnului, sunt mai 
liniştită decât la fostul loc de muncă. 
Sfântul Nectarie veghează în continuare. 

(M.) 


OR 
„Sfântul mi-a dat lecții de iubire” 


Pe Sfântul Nectarie l-am întâlnit cu 
un an în urmă, când am ajuns la Mănăsti- 
rea Radu Vodă. Credeam în Dumnezeu 
aşa cum „credeam eu că trebuie şi că e co- 
rect”, credeam că putem avea o legătură 
de la distanţă şi, mai ales, că noi suntem 


Q 25% 


cei care stabilim limitele, când şi cum să 
vorbim cu Dumnezeu. Minunea s-a pro- 
dus când, în luna mai, am ajuns la mănăs- 
tire pentru că era ceva care mă neliniştea 
mult şi am venit la mănăstire trei zile la 
rând, am plâns şi vorbeam cu sfântul 
stând pe un scaun din biserică. Am plâns 
trei zile şi am venit zilnic la biserică, căci 
doar aici puteam să-mi mai alin durerea. 
Speram să mă audă şi să îmi dea soluţia, 
şi a făcut-o: m-a trimis să vorbesc cu pre- 
otul Onufrie. Preotul Onufrie nu mi-a dat 
niciunul dintre răspunsurile posibile pe 
care eu le aşteptam, ci doar mi-a spus să 
vin la spovedanie. Am revenit la prima 
spovedanie „ca la carte” din viaţa mea. 
Am vorbit cu preotul aproape o oră, am 
plâns şi mai tare pentru că greşisem mult, 
poate că nu am acceptat de la început că 
greşelile erau grave, însă lacrimile şi dure- 
rea îmi ieşeau în valuri. După această 
spovedanie, da, lucrurile s-au schimbat 
miraculos şi, mai mult decât atât, şi per- 
soana de lângă mine a făcut acelaşi salt la 
180°. 

Miracolul s-a produs atunci când 
sfântul mi-a dat lecții de iubire şi astfel 
lucrurile care înainte erau imposibile 

(precum postul şi dorinţa de a-l face feri- 
cit pe celălalt înainte de a mă gândi întâi 
la mine) acum au devenit mai mult decât 
normalitate şi dorinţă de a le face, iar nu 
datorie. Sfântul m-a învăţat să îl iubesc pe 
duşmanul meu, m-a învăţat să îi dau du- 
blu decât mi-a luat, şi simt bucurie când 
fac acest lucru, m-a învăţat să nu mă simt 
proastă sau să nu îmi pese dacă un gest al 
meu e interpretat ca unul fără judecată, 
dacă este nevoie să iert pe cineva. 
(Gabriela) 


wa 
„Totul s-a schimbat în bine” 


Cu adevărat: „Harul Mângâietorului 
cu bogăţie se revarsă prin sfintele tale 
moaşte. Şi, asemenea unui izvor nesecat, 
adapă sufletele chinuite şi vindecă bolile 
trupeşti şi sufleteşti ale celor ce strigă ne- 
încetat către Domnul: Aliluia!” 

Am terminat de citit cartea Sfântul 
Nectarie - Minuni în România şi mă bu- 
cur nespus de mult să pot împărtăşi şi eu 
către fraţii şi surorile mele bucuria cu- 
noaşterii acestui plăcut al lui Dumnezeu. 

În ultimele zile mi-am tot amintit de viaţa 
sfântului şi găseam impresionantă dorinţa 
puternică a acestuia de a predica cuvântul 
lui Dumnezeu în cadrul Sfintei Liturghii, 
dorinţa puternică de a-i apropia pe oa- 
meni de Dumnezeu în timpul vieţii sale. 
Iar după trecerea sa la Domnul, tot pentru 
a-i apropia pe fraţii săi de Dumnezeu, Ta- 
tăl tuturor, doreşte să fie publicate, îm- 
părtăşite, toate minunile săvârşite de 
Domnul prin sfinţii Săi. 

Şi cu mine a lucrat minunat acest 
sfânt. În primul rând, a intrat în viaţa mea 
fără să ştiu de el. Deşi istorioara mea o să 
pară, poate, lipsită de importanţă, pentru 
mine însă a fost începutul unei noi vieţi. 

Am început să am o relaţie cu actualul 
meu soţ de prin anul 1996. O relaţie mo- 
dernă, specifică multor tineri din ziua de 
azi, fără să-L implic prea mult în viaţa 
mea pe Dumnezeu. Totuşi doream foarte 
mult să intru fecioară în biserică, când voi 
fi mireasă. Însă nunta întârzia să fie mă- 
car programată şi, deşi făcusem o logodnă 
la biserică (logodna este o făgăduinţă că 
urmează şi cununia religioasă, nicidecum 
o îngăduinţă de împreunare cu logodni- 
cul, precum am crezut eu), vicleanul a re- 

uşit să mă facă să pierd această dorinţă. 
Astfel, eu credeam că prin logodnă sunt 
împăcată cu Dumnezeu, că nu trăiesc în 
păcat. După cinci ani, am rămas însărci- 
nată, dar am pierdut sarcina, şi apoi rela- 
ţia noastră a început să se ruineze. Nimic 
nu mai mergea bine, multe certuri, el în- 
cepuse să umble cu altcineva, şi tot aşa, 
până când m-a dus cu bagajul acasă la 
mama (locuiam la el acasă). Era vineri 
dimineaţa, undeva pe la începutul lui oc- 
tombrie 2002. 

Vă mărturisesc că nici nu găsesc cu- 
vinte să descriu durerea pe care am sim- 
ţit-o (îl iubeam foarte mult). Era numai 
întuneric în mintea şi sufletul meu, nu 
mai puteam vorbi cu nimeni... Eu şi în zi- 
ua de azi când aud că cineva divorţează 
sau se desparte sufăr pentru ei, nu ştiu, 
cred că m-a marcat prea tare trecutul... 

Ajunsă în pragul deznădejdii, dar nu 
lipsită de dragostea  Multmilostivului 
Dumnezeu, Care, deşi întristat de faptele 
mele murdare, mi-a văzut şi înţeles dure- 
rea şi a venit în întâmpinarea mea. Am o 
prietenă de mulţi ani la Mănăstirea Pasă- 
rea şi am sunat-o, i-am spus cele întâm- 
plate şi am rugat-o să mă găzduiască la ea, 

la stăreţie, „că altfel eu nu rezist în lume”, 
i-am zis. M-a primit. Aici Maica Domnu- 
lui mi-a descoperit prin maica stareță şi 
prin alte maici greşelile mele. Maicile 
mi-au vorbit despre Dumnezeu, despre 
viaţa creştină, despre duhovnicie. Pri- 
meam cuvântul lor cu dragoste şi-mi mai 
alinam durerea. 

Am încercat să-l sun pe Costel (aşa se 
numeşte), dar avea telefonul închis. EI, 
după ce m-a dus pe mine acasă la părinţii 
mei, vineri, a doua zi, a plecat la ţară la 
părinţii lui, cu noua prietenă pe care şi-o 
făcuse în timp ce era cu mine, să o prezin- 
te acestora. Vă daţi seama? La doar o zi de 
la despărţire, el pleacă să prezinte pe „al- 
ta”. 

Revin la şederea mea la mănăstire. 
Duminica a venit la mănăstire P.S. Varsa- 
nufie cu un alt părinte, care acum îmi este 
duhovnic. Maicile i-au spus despre sufe- 
rinţa mea Preasfinţitului, acesta m-a bi- 
necuvântat şi mi-a zis să trec pe la Radu 
Vodă, ca să-mi citească o rugăciune de 
dezlegare. Nici nu ştiam unde e Radu Vo- 
dă, am întrebat maicile în ce oraş sau sat 
se află, aşa de lipsită de cunoştinţe religi- 
oase eram. Pe parcursul acestor trei zile 

cât am stat la mănăstire, m-am rugat să 
facă Domnul cum o vrea, dar, dacă nu e să 
fiu cu Costel, să mă ajute să-l uit. 

Am plecat luni dimineaţa spre Bucu- 
reşti, tot îndurerată, dar cu ceva nădejde 
că Domnul Se va îngriji de mine. Nu am 
plecat acasă, ci am mers la Radu Vodă. 
Aici nu era Preasfinţitul, ci era părintele 
Filothei, care fusese cu o zi înainte la Mă- 
năstirea Pasărea şi care avea să-mi devină 
mai târziu duhovnic. Acesta m-a recunos- 
cut, dar, fiind aşteptat de două doamne 
pentru a le citi o rugăciune, mi-a reco- 
mandat să stau şi eu dacă vreau. Am ales 
să rămân, şi bine am făcut. A citit o rugă- 
ciune lungă, la sfârşitul căreia a zis aces- 
tea: „Staţi să vă ung cu ulei de la Sfântul 
Nectarie, că maaare făcător de minuni es- 
te!” Aceste cuvinte îmi răsună adesea în 
minte... Le iubesc. Aşa a şi fost. 

Ajungând acasă, m-a sunat Costel. Nu 
intru în amănunte. Ne-am împăcat. Eu nu 
am ştiut cine este acest sfânt, l-am văzut 
în icoană când ne-a miruit părintele, dar 
n-am dat prea mare importanţă. După ce 
am închis telefonul, parcă bucuria că Cos- 
tel îmi cerea să ne întâlnim a rămas unde- 
va în umbră, iar atenţia mea s-a îndreptat 

spre marele făcător de minuni. M-am în- 
tors la Radu Vodă, am luat cartea roşie, 
din care nu mă săturam citind, şi de 
atunci l-am numit şi eu protectorul meu. 
Aici am simţit eu intrarea sfântului în via- 
ţa mea. 

M-am împăcat cu Costel, dar trăiam 
în continuare în desfrâu. Şi erau iar pro- 
bleme. El legase prietenii cu două fete, 
cred, şi venea târziu în noapte acasă, şi eu 
iar sufeream... Până când... mergând 
să-mi mai dea câte un sfat părintele Filo- 
thei, acesta m-a trimis la părintele Adrian 
de la Mănăstirea Antim. Am plecat degra- 
bă, a doua zi dimineaţa, m-a spovedit 
acest bătrân şi înduhovnicit părinte, şi 
aici am aflat pentru prima dată că logodna 
nu e îngăduinţă să trăim în împreunare 
până la nuntă, ci doar o făgăduinţă, pre- 
cum am zis mai sus. Aici aflu că, dacă-l 
iubesc pe Costel, să-l iubesc pentru lumea 
cealaltă... M-am întors la părintele 
Filothei şi l-am rugat să-mi fie duhovnic, 
dar el mi-a spus că doar dacă făgăduiesc 
să trăiesc în curăţie până la nuntă. Eu am 
răspuns, fără să gândesc, că da. 

Am ajuns acasă, i-am zis lui Costel 
cum stau lucrurile, dar el credea că eu 

glumesc. Am primit ascultare de la, de 
acum duhovnicul meu, părintele Filothei 
să stau cuminte acasă (mă mutasem iar la 
el), să-l las pe Costel să facă ce vrea, să nu 
iau în seamă amenințările şi să nu-l pără- 
sesc eu pe el, ci, doar dacă el mă dă afară, 
înseamnă că aşa vrea Dumnezeu, dar să 
nu mai am legătură trupească cu el până 
la nuntă. Aşa am făcut. Au început cele 
prezise de părinte, ameninţări că merge la 
altele, venea noaptea târziu, precum am 
zis, dar — minunat lucru! — nu mă afectau 
deloc. Mai mult, seara citeam cartea deta- 
liată cu viaţa Sfântului Nectarie (cea al- 
bastră) şi parcă voiam chiar să mai întâr- 
zie Costel, ca să mai citesc, nu mă săturam 
de frumuseţea descrierii vieţii sfântului. 
După mai multe zile, am mers la părintele 
să-i spun situaţia şi, după ce a făcut un 
calcul şi, văzând că au trecut peste 40 de 
zile, mi-a spus: „Florina, taică, cu Con- 
stantin vei rămâne”. 

Şi, din această zi, totul s-a schimbat în 
bine: Costel nu mai venea târziu acasă, a 
înţeles că nu a fost o glumă şi a început să 
se gândească la nuntă, era mai cald sufle- 
teşte, mai bun, mai atent, mai familist. 
Am programat nuntala o dată anume, 

dar, pentru că murise bunica lui, a fost 
nevoie să o amânăm. Şi astfel, am trăit în 
curăţie trupească, dormind unul lângă ce- 
lălalt, un an de zile. Cred că şi aici se înţe- 
lege (măcar pentru unii) ajutorul lui 
Dumnezeu, pentru rugăciunile Maicii Sa- 
le, ale sfinţilor, dar şi ale părintelui du- 
hovnic. 

În 2005 ne-a trimis Bunul Dumnezeu 
primul copilaş, pe nume Antonie. Acesta a 
fost opărit la vârsta de un an cu apă fier- 
binte pe față (am scris despre aceasta un 
reportaj detaliat în revista Lumea credin- 
tei) şi, la fel, pot spune cu toată convinge- 
rea că marea minune a fost faptul că a su- 
pravieţuit. Apoi, bineînţeles şi miracolul 
vindecării complete a feţei, dat fiind că 
doctoriţa a spus că vor rămâne urme. La 
această minune, mai adaug, pe lângă 
Sfântul Nectarie, şi pe Sfântul Antonie cel 
Mare, şi pe Sfântul Fanurie. Sfântul Fanu- 
rie are, de asemenea, o mare contribuţie şi 
la perioada de un an de curăţie lângă soţ. 

În 2009 a sosit în familia noastră cel 
de-al doilea copil, pe nume Sebastian, şi, 
de-acum, cum e voia lui Dumnezeu. Noi 
stăm cu chirie, fapt pentru care soţul meu 
nu se mai încumetă să mai facem şi alţi 

copii, dar poartă Domnul de grijă. Minuni 
se întâmplă în fiece clipă cu noi, dar nu le 
vedem. Eu sunt încredinţată că binecu- 
vântarea familiei noastre, buna înţelegere, 
dragostea dintre noi are ca temelie mijlo- 
cirile Maicii Domnului, ale Sfinţilor Nec- 
tarie, Antonie cel Mare, Mucenicului Se- 
bastian, Cuviosului Grigorie Decapolitul şi 
ale tuturor sfinţilor pe care îi chem în ru- 
găciune. 

Slavă Iubitorului de oameni, Care ne 
aşteaptă în fiece clipă să ne întoarcem la 
El şi, pentru rugăciunile sfinţilor, ne tri- 
mite cele de folos spre mântuire. 

(Florina Boată, Bucureşti) 


HIR 


„Pentru mine a fost clară mijlocirea sfinți- 
lor” 


Cu adevărat mari sunt minunile lui 
Dumnezeu şi ale tuturor sfinților Săi! De 
când am venit în Bucureşti la facultate, în 
1998, am înţeles cu adevărat ce înseamnă 
mijlocirea lor, în diverse probleme, mici 
sau mari, din fiecare zi. Mă gândesc la 
Sfântul Ioan Rusul, a cărui viaţă am citit-o 


QR 35% 


prin 1999. Erau descrise, totodată, minu- 
nile pe care le face cu cei bolnavi. Nu mai 
citisem niciodată astfel de lucruri şi mă 
refer la apropierea extraordinară față de 
fiecare om pe patul de suferinţă! 

Dar sfântul de care sunt cel mai ataşa- 
tă este Sfântul Nectarie. N-aş putea să 
nu-i menţionez şi pe Sfinţii Spiridon şi 
Dimitrie Basarabov, la care alerg oricând 
întâmpin vreo greutate. 

În aceşti 12 ani petrecuţi în Bucureşti, 
căci aici am rămas după terminarea facul- 
tăţii, am fost păzită de multe rele, iar 
eventualele greutăţi ivite pe cale au fost 
depăşite mult mai uşor prin rugăciune şi 
apropierea de sfinţi. 

În clipa aceasta mă gândesc la mo- 
mentul în care am citit şi cartea cu viaţa 
Sfântului Nectarie, după cea cu Sfântul 
Ioan Rusul, fiind cel puţin la fel de impre- 
sionată. M-a şocat viaţa sa plină de greu- 
tăţi şi tristeţe, smerenia profundă, mai 
ales episodul în care el a făcut curat în to- 
aleta seminarului în locul acelui îngrijitor 
bolnav. Şi, cu toate acestea, m-am luat cu 
grijile cotidiene, uitând aproape cu totul 
de noul sfânt apărut în viaţa mea. A rea- 
părut în mod miraculos, pe 8 noiembrie 

2002, atunci când m-am simţit foarte sin- 
gură de ziua mea, tocmai ce terminasem 
facultatea şi toţi colegii plecaseră înapoi la 
familiile lor, iar eu alesesem să rămân în 
Bucureşti. Cineva îmi spusese cu câteva 
zile înainte să merg şi eu la Mănăstirea 
Radu Vodă, la vecernia pentru noul hram 
al mănăstirii. Iniţial nu aveam de gând să 
merg, mai ales că era şi ziua mea de nu- 
me, dar, când m-am trezit singură în acea 
după-amiază, am hotărât că era cel mai 
potrivit lucru pentru mine! 

Nu mică mi-a fost mirarea să mă gă- 
sesc într-o biserică arhiplină, cu o aleasă 
evlavie pentru moaştele unui sfânt care 
avea să devină ocrotitorul mănăstirii. La 
predică, Preasfinţitul Varsanufie ne-a po- 
vestit viaţa sfântului şi atunci am realizat 
cine era! Era sfântul pe care eu îl admira- 
sem pentru atâtea virtuţi şi pe care, din 
păcate, îl uitasem! El venise din nou în vi- 
aţa mea să-mi aline singurătatea, să-mi 
aline durerile, să-mi dea răspuns la dile- 
me, să mă ajute la examenele ulterioare, 
să-mi fie prieten de nădejde în greutăţi! 

Sunt nenumărate drumurile mele la 
racla sfântului, unde mergeam cu o greu- 
tate pe suflet şi de unde, de fiecare dată, 

am plecat împăcată înapoi acasă, având 
senzaţia că plutesc. 

În 2006 a murit gazda la care stă- 
team, în zona Pieței Unirii, la 10 minute 
depărtare de Sfântul Nectarie. O lună am 
căutat o nouă gazdă, rugându-mă în mai 
toate bisericile întâlnite în cale. În fiecare 
zi speranţele mi se năruiau, mai ales că eu 
doream foarte mult să rămân în aceeaşi 
zonă, aproape de sfinţii mei. După o lună, 
când s-a apropiat termenul de părăsire a 
fostului apartament şi când rămăsesem 
doar cu o posibilitate de a mă muta mai 
departe, am mers să mă mai rog o dată la 
racla sfântului. Când am mers acasă, era 
un bileţel în uşă de la o prietenă a fostei 
gazde, în care scria că a auzit că îmi caut o 
cameră şi că e dispusă să mă ia ea în gaz- 
dă. Şi stătea exact peste drum, la aceeaşi 
distanţă de Sfântul Nectarie! 

În 2010 mi-am luat inima în dinţi şi 
am făcut dosar pentru programul Prima 
casă. O jumătate de an am căutat în ace- 
eaşi zonă un apartament. Prin iulie am 
dat de nişte oameni foarte cumsecade care 
aveau un apartament de vânzare, situat la 
câteva minute de Mănăstirea Radu Vodă. 
De cum m-au văzut, au spus că ei vor să 

îmi vândă mie! Au avut multă răbdare 
până am făcut toate actele la bancă. A fost 
trimis dosarul la Fondul de Garantare la 
sfârşitul lui septembrie 2010. Aveam să 
aştept acordul lor pentru a primi creditul 
din partea băncii maxim o lună. 

Dar, la numai două zile, am primit 
vestea că gazda mea, care se afla în acele 
zile la ţară, a suferit un accident cerebral şi 
mai avea doar câteva zile de trăit. A fost o 
veste foarte grea pentru mine, deoarece nu 
aveam unde să mă duc până să termin 
contractul cu banca şi curăţenia în apar- 
tamentul meu. A doua zi am mers să mă 
închin la moaştele Sfinţilor Nectarie, Spi- 
ridon şi Dimitrie Basarabov, cum fac de 
obicei atunci când întâmpin greutăţi. 

Tocmai primisem un telefon de la 
mama, care îmi sugera să vorbesc cu o cu- 
noştinţă de la Ministerul de Finanţe, poate 
ar fi avut posibilitatea să mă ajute să pri- 
mesc mai repede acordul de la Fondul de 
Garantare. În aceeaşi zi, spre seară, când 
m-am întors acasă de la serviciu, am trecut 
pe la nişte vecini cu care mă înţelegeam eu 
bine şi lor le-a venit ideea să mergem la o 
vecină din acelaşi bloc, să vorbim, poate 
mă primeşte în gazdă vreo două luni, până 

să mă pot muta în casa mea. Acea vecină 
m-a primit în gazdă, în aceeaşi seară m-am 
şi mutat şi, tot în aceeaşi seară, am primit 
un telefon de la doamna de la Ministerul 
de Finanţe care îmi zicea că la începutul 
săptămânii următoare aveam să primesc 
banii de la bancă! Toate aceste lucruri s-au 
întâmplat în 24 de ore! 

Pentru mine a fost clară mijlocirea 
sfinţilor mai sus menţionaţi şi a altora, dar 
am avut sentimentul că parcă Sfântul Nec- 
tarie a avut cea mai puternică mijlocire, 
mai ales că apartamentul pe care aveam 
să-l achiziţionez era foarte aproape de mă- 
năstirea lui, aşa cum îmi şi dorisem. Aşa că 
i-am promis că de ziua lui, pe 9 noiembrie, 
am să fiu deja mutată în casa mea. 

Curăţenia în apartament a durat două 
săptămâni, iar reparaţiile după asta au 
durat patru săptămâni. Am întâmpinat 
probleme după ce au plecat meşterii, mai 
ales la baie, unde a trebuit să spargem de 
vreo trei ori gresia pentru a repara ţevile, 
fiindcă îi tot inundam pe vecinii de jos, 
trebuia să închidem apa şi nu puteam să 
mă mut, pentru că nici la bucătărie nu 
aveam încă instalată chiuveta. Mai târziu 
am înţeles că nici măcar un lucru în apa- 

renţă rău nu este la voia întâmplării. A 
venit şi ziua când am terminat cu repara- 
ţia la instalaţia de la baie şi am adus şi 
toate bagajele de la ultima mea gazdă. 
Acea zi era ziua Sfântului Nectarie! 

Privind în urmă, toate supărările cu 
reparaţiile şi-au avut rostul lor: mi-au dat 
de înţeles că Sfântul Nectarie parcă a vrut 
să mă mut şi să dorm prima noapte în ca- 
sa mea pe acel 9 noiembrie 2010, dată pe 
care n-am cum să o uit vreodată. Oricum, 
în amintirea zilei de 8 noiembrie 2002, în 
care el m-a chemat la slujba de priveghere 
la Mănăstirea Radu Vodă ca să-mi aline 
singurătatea, eu merg mereu pe 8 şi 9 no- 
iembrie acolo la slujbă. 

Sfântul Nectarie este primul protector 
al casei mele, alături de Sfinţii Spiridon şi 
Dimitrie Basarabov, la care alerg în orice 
fel de încercări, mici sau mari. Cine vine 
în casa mea, primeşte în dar o carte cu 
minunile Sfântului Nectarie în România. 

Mai vreau să menţionez încă o minu- 
ne. Cineva mi-a făcut o nedreptate, în ur- 
ma căreia eu trebuia să plătesc o sumă de 
bani fără motiv. Câtva timp, recunosc că 
am urât-o pe acea persoană în sufletul 
meu şi mă chinuia acel gând. Am mers 


Q 41% 


odată la vecernie la Mănăstirea Radu Vo- 
dă şi tocmai se citea din Sfânta Scriptură 
cum trebuie să îi iertăm pe cei care ne 
greşesc şi să-L lăsăm pe Dumnezeu să ne 
facă dreptate. Pe moment mi-a trecut, în- 
să, după câteva zile, iar m-au împresurat 
gândurile față de acea persoană care îmi 
greşise. Iar am mers la Sfântul Nectarie şi 
iar am auzit (culmea!) un pasaj din Sfânta 
Scriptură foarte asemănător cu primul, în 
care se spunea şi mai explicit că trebuie 
să-i iertăm pe semenii noştri şi să aştep- 
tăm să ne răsplătească Dumnezeu. Atunci 
mi-au trecut gândurile negative, pentru că 
am realizat că e cel mai explicit răspuns la 
problema mea. Totuşi, în sinea mea mă 
gândeam că am dat uitării incidentul cu 
respectiva persoană, dar tot eu am rămas 
cu paguba materială. La scurtă vreme, am 
luat autobuzul să merg în oraş şi, pe jos, 
am găsit o brățară de aur de 10 grame. La 
acea vreme, acoperea suma pe care eu o 
plătisem pe nedrept! 

În linii mari, acesta este ajutorul pri- 
mit de la Sfântul Nectarie. Nu vreau să 
plictisesc cu prea multe amănunte. Bine- 
înţeles că ar mai fi multe de spus, multe 
drumuri făcute la această mănăstire, mul- 

te momente în care el m-a luminat în chip 
tainic în diverse probleme, în care m-a 
îmbunat şi m-a împăcat pur şi simplu cu 
propriul destin. Probleme de sănătate nu 
pot spune că am avut, slavă lui Dumne- 
zeu, poate chiar asta este o minune, că nu 
m-am îmbolnăvit de ceva grav până acum. 
Dar pot afirma că am dat ulei de la cande- 
la sfântului direct din Eghina la diverse 
cunoştinţe care aveau dureri felurite şi, 
din momentul în care s-au uns, n-au mai 
avut acele dureri! Acelaşi lucru l-am auzit 
şi când unii s-au uns cu ulei de la Sfântul 
Ioan Rusul. Chiar bunicul meu, care are 
85 ani, a avut probleme cu inima acum 
vreo trei ani şi a fost internat în spital de 
mai multe ori. Doctorii spuneau că este la 
un pas de moarte, dar el a fost dintotdea- 
una foarte credincios şi a chemat preoţii 
acasă să-i facă Sfântul Maslu, a plătit aca- 
tiste la mai multe biserici, s-a uns cu ulei 
din candelele de la Sfântul Nectarie şi 
Sfântul Ioan Rusul şi trăieşte şi în ziua de 
astăzi. 

Foarte multe sunt şi minunile Sfântu- 
lui Spiridon în viaţa mea. M-a ajutat la fi- 
ecare examen din facultate şi după facul- 
tate. Au fost ocazii când am primit note 

mult prea mari faţă de cât răspunsesem 
eu. De asemenea, m-a scăpat din situaţii 
limită, a dat gânduri bune vrăjmaşilor şi, 
nu de puţine ori, când mă grăbeam să 
ajung, în diverse locuri şi eram în mare în- 
târziere, m-am rugat sfântului şi mi-a aju- 
tat să ajung la timp sau cu o întârziere ca- 
re nici nu a fost observată. În multe mo- 
mente de tristeţe sau dezamăgire, Sfântul 
Spiridon mi-a fost alături, ca un prieten 
drag. 

La fel pot spune şi despre Sfântul Di- 
mitrie Basarabov, iar cea mai mare bucu- 
rie am avut-o când am reuşit de-a lungul 
anilor să merg să mă închin la moaştele 
acestor sfinţi, în Grecia şi Bulgaria. 

Sfântul Nicolae este binecunoscut ca 
fiind mare ajutător la examene, iar pe mi- 
ne m-a ajutat să intru la facultate din 
prima încercare, şi cu bursă! 

Şi Sfântul Mina a făcut minuni în via- 
ţa mea. Odată mi-am pierdut paşaportul 
şi am citit acatistul sfântului. A doua zi de 
dimineaţă l-am găsit. 

De câte ori ajung şi la Sfântul Calinic 
de la Cernica, simt că mă alină, mă lumi- 
nează în diverse probleme, îmi uşurează 
sufletul şi mă îndeamnă la rugăciune. 

Sfinţii ne ajută în orice moment şi ne 
sunt mai aproape decât ne-am imagina 
noi, ne trimit ajutor şi ne dau răspunsuri 
la problemele pe care noi nu le putem pri- 
cepe cu mintea noastră. De câte ori nu a 
îngenuncheat cineva la racla unui sfânt, 
doborât de necazurile vieţii, şi dintr-odată 
a simţit o uşurare, un gând bun şi chiar a 
încercat un sentiment de bucurie? Aceea a 
fost mâna sfântului, care l-a atins în acel 
moment. 

Nu există prieteni mai de nădejde de- 
cât prietenii lui Dumnezeu! 

(Mihaela S., Bucureşti) 


OR 
„Cel mai bun loc de muncă” 


Minunile chiar există... Şi sunt atâţia 
martori. L-am descoperit pe Sfântul Nec- 
tarie într-o zi când „răsfoiam” paginile in- 
ternetului. Am citit uimită relatările atâ- 
tor oameni despre cum sfântul i-a ajutat 
în momente de cumpănă şi apoi, într-o zi, 
m-am decis să merg, şi eu la Mănăstirea 
Radu Vodă. În perioada respectivă nu 
aveam un serviciu stabil (îmi dădusem 

demisia în urmă cu un an, în speranţa că 
voi găsi ceva mai bun). Eram disperată - 
pentru că trebuie să menţionez că sunt o 
persoană dependentă de stabilitate şi 
atunci simţeam cum îmi pierd echilibrul. 

Aşa că, într-o zi din luna iunie a anu- 
lui 2010, am pornit spre mănăstire şi 
m-am rugat, printre alte lucruri, la Sfân- 
tul Nectarie să mă ajute să-mi găsesc un 
loc de muncă... Şi... minunea s-a întâm- 
plat! Nu cred că a trecut o săptămână, 
când am primit un telefon de la o persoa- 
nă care mă recomandase unui prieten... 
Să lucrez, dar doar pe perioada verii. Am 
acceptat, pentru că oricum nu aveam alte 
opţiuni. Şi vreau să menţionez că a trecut 
un an de zile de când lucrez aici şi este 
mai mult decât speram, este de departe 
cel mai bun loc de muncă pe care l-am 
avut până acum. 

De atunci, de câte ori am inima grea 
sau încărcată, mă rog Sfântului Nectarie 
să mă ajute! Am povestit la rândul meu 
despre cât m-a ajutat Sfântul Nectarie tu- 
turor celor care au vrut să asculte şi îi sfă- 
tuiesc pe toţi cei care au trăit o minune să 
nu o ţină doar pentru ei. 

(Daniela, Bucureşti) 

WR 
„Ne-am găsit casa mult visată” 


Mă numesc Cornelia şi sunt din Bucu- 
reşti. Vreau să vă spun ce minune a putut 
să facă Sfântul Nectarie cu mine, păcătoa- 
sa. Timp de 12 ani am locuit împreună cu 
soţul numai cu chirie. Toată durerea noas- 
tră a fost, până nu demult, faptul că nu 
aveam şi noi o casă, un acoperiş deasupra 
capului. Ţin să menţionez că suntem nişte 
persoane cu posibilităţi materiale bunicele. 
Nu ne lipsea nimic: plimbări, cumpărături 
în mall-uri, orice dorinţă aproape ne-am 
îndeplinit-o. Dar, ce era cel mai important 
în lumea aceasta, nu aveam o casă. Oare ce 
nu am făcut? Am făcut milostenii peste mi- 
lostenii, acatiste pe la biserici şi mănăstiri, 
spovedanie, slujbe etc. 

Dar totul a fost în zadar, până când 
mi-am pus în gând să citesc Acatistul Sfân- 
tului Nectarie timp de 40 zile. Şi, bineînţe- 
les, această hotărâre nu a fost luată din 
inimă, ci tot auzind de sfântul, citind pe 
net despre minunile săvârşite... Ce mi-am 
zis? Hai să încerc şi voi vedea, prea mulți 
oameni îi mulțumesc sfântului pentru aju- 
tor, poate, cine ştie, sfântul face şi cu noi o 

minune. M-am apucat să citesc în fiecare 
seară Acatistul Sfântului Nectarie în faţa 
icoanei sfântului şi cu o lumânare aprinsă. 
Vreau să vă spun că, după cele 40 zile, la 
câteva zile, prea bunul Sfânt Nectarie ne-a 
scăpat de necazul cel mare. 

Într-o săptămână ne-am găsit casa 
mult visată, exact aşa cum o doream. În 
această săptămână am găsit casa, am făcut 
actele şi astfel am devenit proprietari. 
Sfântul Nectarie, prin puterea rugăciunii 
sale, a lucrat în aşa fel încât toate lucrurile 
s-au legat între ele, am cunoscut persoane 
serioase şi cinstite şi uite că totul s-a rezol- 
vat. Nici nu visam că noi vom putea avea o 
casă - şi nu orice casă. O casă pe care tân- 
jeam să o avem, dar nu puteam financiar 
să o cumpărăm. Şi, totuşi, minunea s-a în- 
tâmplat. Am luat un apartament cu trei 
camere la preţ de două camere, fără nego- 
cieri, fără cunoştinţe sau alte intervenţii. 

Îi mulţumesc sfântului din tot sufletul 
meu. Le mulțumesc tuturor sfinţilor cărora 
m-am rugat din tot sufletul şi întotdeauna 
au fost alături de mine. Dacă la început 
eram cam neîncrezătoare în ajutorul sfân- 
tului, acum pot să spun că nu este săptă- 
mână să nu citesc acatistul său minunat, 


R 48% 


care mă hrăneşte sufleteşte. În fiecare zi îi 
simt prezenţa şi ajutorul, parcă aş fi un co- 
pil protejat de părinţii săi. 

Am uitat să vă spun că, după ce am re- 
zolvat cu casa, am fost în insula Eghina, la 
biserica şi mormântul sfântului meu drag, 
unde m-am închinat, i-am mulţumit şi 
i-am cerut iertare pentru toate îndoielile 
mele. De când am venit de la mormântul 
său, m-am întărit sufleteşte şi parcă îl simt 
în permanenţă în inima mea. Săptămânal 
încerc să mă închin şi sfintelor moaşte de 
la Mănăstirea Radu Vodă din Bucureşti. 
Astfel a făcut Sfântul Nectarie o minune şi 
cu mine, păcătoasa. 

(Cornelia Rădulescu) 


OR 
„Copiii au luat numai note de 10” 


Despre Sfântul Ierarh Nectarie am 
aflat în anul 2001, când am citit cartea 
Sfântul Ierarh Nectarie - Sfântul secolu- 
lui nostru, scrisă de Sotos Hondropoulos, 
precum şi Sfântul Nectarie Taumaturgul, 
a diaconului Nicuşor Morlova. 

Îndelunga sa răbdare a fost un model 
pentru mine, căci, de câte ori se ridicau 
vrăjmaşii asupra familiei mele, gândul mi 
se îndrepta către Sfântul Nectarie şi aceş- 
tia se domoleau. 

La moaştele sfântului mă închinam de 
câte ori treceam pe la Sfânta Mănăstire 
Radu Vodă - şi aceasta cam rar. În anul 
2010, luna noiembrie, am primit cartea 
Sfântul Nectarie. Minuni în România, pe 
care am citit-o pe nerăsuflate. Aflând de 
aici despre multele minuni făcute de 
sfânt, am îndrăznit să mă rog şi eu pentru 
cei doi copilaşi pe care îi am. Până în pre- 
zent, ei au învăţat foarte bine, având re- 
zultate foarte bune la şcoală. Cum mân- 
dria începuse să-mi dea târcoale, Maica 
Domnului mi-a arătat că învăţătura vine 
de la Dumnezeu, căci copiii au luat câte o 
notă mică la testele de la matematică. 
Media lor ar fi fost compromisă dacă la 
teze şi la celelalte extemporale nu ar fi lu- 
at 10. Am început să mă rog Sfântului 
Nectarie ca să mijlocească la Maica Dom- 
nului pentru a mă ierta, căci mă mândri- 
sem cu ceva ce nu-mi aparţinea, şi, în ace- 
laşi timp, să le lumineze copiilor mintea 
pentru a înţelege şi reţine ceea ce învățau. 

Îl mai rugam pe Sfântul Nectarie să-i aju- 
te să-şi îndrepte notele. Ajutorul sfântului 
l-am primit grabnic, căci copiii au luat 
numai note de 10 la teze şi lucrări. 

Am scris aceste rânduri pentru a-i 
mulţumi Sfântului Nectarie, pe care acum 
îl vizitez foarte des împreună cu copiii la 
Mănăstirea Radu Vodă, şi totodată vreau 
să-i încredinţez pe cârcotaşi că mare este 
ajutorul sfinţilor dacă ai credinţă, fie ea şi 
cât un bob de muştar. 

(Oana Burlănescu, Bucureşti) 


OR 
„Îmi simt sufletul mai uşor” 


De curând, cineva din familie a primit 
în dar cartea cu minunile Sfântului Necta- 
rie. Eu am început să o citesc. Mi s-a pă- 
rut senzaţional ceea ce era scris acolo şi 
am fost cuprinsă de o bucurie şi o împăca- 
re sufletească fără seamăn. In cea de-a 
doua zi eram mâhnită că nu ajunsesem să 
cumpăr Acatistul Sfântului Nectarie. Fiul 
meu cel mic, de patru anişori, m-a rugat 
să-l las să o răsfoiască şi, cu mânuţele lui 
mici, a încercat să deschidă cartea grea. O 

primă minune a fost că el a deschis cartea 
exact la Acatistul Sfântului Nectarie de la 
sfârşitul cărţii. Nu vă închipuiţi ce bucurie 
imensă a fost pentru mine. Am conside- 
rat-o un semn din partea sfântului. Pe 
măsură ce citeam şi reciteam cartea, am 
devenit din ce în ce mai încrezătoare în 
puterile sfântului şi în minunile pe care le 
poate săvârşi în viaţa mea. Din acel mo- 
ment, am început să-l simt pe sfânt ală- 
turi de mine. 

Problemele mele sunt de ordin sufle- 
tesc şi emoţional şi am început, după mul- 
tă vreme, să îmi simt sufletul mai uşor şi 
să întrevăd soluţii în situaţii pe care le 
consideram fără rezolvare. La scurt timp, 
am avut şi o indigestie care nu trecea cu 
niciun fel de pastilă. Partenerul meu de 
viaţă fusese la Mănăstirea Radu Vodă şi 
luase paraclisul şi untdelemn de la cande- 
la Sfântului Nectarie. Am început să citesc 
paraclisul şi, în momentul în care am 
terminat ultima frază, toată starea de rău 
pe care o avusesem două zile consecutiv a 
dispărut brusc. Cum să nu o consider mi- 
nune? 

În familie am o persoană în vârstă ca- 
re suferă de multe boli, dar ceea ce o chi- 

nuieşte cel mai tare este reumatismul şi 
mâna ruptă recent. După ce a citit paracli- 
sul, a putut să se mişte. Apoi s-a uns cu 
untdelemn de la sfântul şi a putut să 
doarmă (după ce timp de patru luni avu- 
sese insomnie şi dureri care nu o lăsau să 
se odihnească deloc). Mai mult, a dormit 
pe mâna care fusese ruptă şi pe care nu 
putea să se sprijine deloc. Oare asta nu es- 
te o minune? Acum am încredere că, orice 
problemă care ar interveni în viața mea, o 
pot rezolva cu ajutorul sfântului şi al Mai- 
cii Domnului. Şi vreau ca cei care citesc şi 
mărturia mea să ajungă să simtă ajutorul 
pe care eu l-am simţit. 

Cred cu toată tăria în minunile care se 
pot întâmpla în viaţa noastră şi că nu tre- 
buie să experimentăm întâmplări grave ca 
să ajungem să îl cunoaştem pe Sfântul 
Nectarie şi să simţim ajutorul necondiţio- 
nat pe care ni-l oferă. Trebuie doar să 
avem inima şi sufletul deschise, să ne ru- 
găm şi să cerem ajutorul. Cu credinţă în 
suflet îi mulțumesc Sfântului Nectarie 
pentru tot ajutorul pe care mi l-a dat mie 
şi celor din jur. Doamne, ajută! 

(Elena) 


Q 53% 


HIR 


„li multumesc Domnului pentru această 
încercare” 


Slavă lui Dumnezeu! Mulţumim din 
suflet în fiecare zi lui Dumnezeu, Maicii 
Domnului şi Sfântului Nectarie pentru 
vindecarea fetiţei noastre, Miruna. Ea a 
fost diagnosticată cu limfom în februarie 
2011, după două luni de febră continuă, 
două luni petrecute în diferite spitale, fără 
a avea un diagnostic. 

A început să facă febră în Ajunul Cră- 
ciunului 2010. La început am crezut că e 
un puseu infecțios pe care-l putem trata 
acasă. Dar, după o săptămână de febră 
continuă, am plecat la spital în Ploieşti, 
unde am şi fost internate pe 29 decem- 
brie. I-au fost făcute analizele, care indi- 
cau o inflamație, dar până pe 3 ianuarie 
2011 nu aveam încă un diagnostic, aşa că 
am hotărât să mergem în Bucureşti, la 
Spitalul Marie Curie, fetiţa făcând în con- 
tinuare febră. Acolo i s-au făcut alte anali- 
ze şi tot felul de alte investigaţii, care, la 
fel, indicau o inflamație, dar nu puteau 
stabili unde. 

A mai trecut o săptămână, în care co- 
pilul meu făcea în continuare febră. Nop- 
tile îi făceam împachetări reci, pentru că 
febra era mai mare şi ceda mai greu noap- 
tea. Organismul se obişnuise cu antiter- 
micele şi nu mai răspundea la dozele 
obişnuite. Începuse să tuşească, făcuse şi 
pneumonie, noi eram epuizați, dar Dum- 
nezeu ne-a scos în cale o mămică interna- 
tă cu copilul, care ne-a spus că sora ei va 
merge duminică la moaştele Sfântului 
Nectarie şi l-a întrebat pe soţul meu dacă 
vrea să meargă. Au mers împreună dumi- 
nică, pe 10 ianuarie, la moaştele sfântului 
şi ne-au adus ulei din candelă. Nu ştiam 
de Sfântul Nectarie nimic atunci, dar, în 
aceeaşi zi, am primit şi vizita unei cunoş- 
tinţe care ne-a adus o icoană a Sfântului 
Nectarie, o carte cu minunile Sfântului 
Nectarie în România şi ulei din candela 
sfântului. Am uns-o cu ulei şi am început 
să citesc Acatistul Sfântului Nectarie. Par- 
că prindeam noi puteri şi începuse în su- 
fletul meu să încolţească nădejdea că 
Dumnezeu va face şi cu noi o minune. 

După ce i-au fost administrate anti- 
biotice foarte puternice fără niciun efect, 
domnul doctor ne-a anunţat că îi va face o 

puncţie medulară pentru a exclude leu- 
cemia. Vestea a picat pentru noi ca un ful- 
ger! Am căzut în genunchi şi ne-am rugat 
lui Dumnezeu să ne ferească copilul de 
această boală. Şi, într-adevăr, rezultatul a 
fost negativ. Am răsuflat uşuraţi, dar încă 
nu aveam un diagnostic, şi fetiţa făcea fe- 
bră în continuare. Atunci domnul doctor a 
decis să-i administreze cortizon, şi febra a 
cedat. După trei zile afebrile am fost în- 
trebaţi dacă vrem să mergem acasă şi am 
acceptat. Am primit o schemă de trata- 
ment cu Prednison, care presupunea scă- 
derea treptată a dozei până la oprirea ad- 
ministrării, după care trebuia să revenim 
pentru analize. Am stat acasă până pe 25 
ianuarie când, scăzând doza de cortizon, 
febra a reapărut. 

L-am sunat pe medicul care o tratase 
la Marie Curie şi ne-a spus să rămânem a- 
casă şi să continuăm schema pe care ne-a 
dat-o. La recomandarea unei prietene, am 
plecat spre Spitalul Matei Balş. Aveam 
inima îndoită, nu ştiam dacă fac bine 
mergând la alt medic, nu voiam s-o luăm 
de la început cu toate analizele. În drum, 
ne-am oprit la Mănăstirea Radu Vodă, 
ne-am închinat şi m-am rugat Sfântului 

Nectarie să mă îndrume spre spital sau 
înapoi spre casă. Se făcuse aproape ora 
13:00, am sunat medicul care ne-a fost re- 
comandat şi mi-am zis că, dacă mai este la 
spital până ajungem noi, o să mergem 
acolo, dacă nu, mergem acasă. 

Medicul mi-a răspuns şi mi-a spus că 
ne aşteaptă până la ora 16:00, aşa că am 
mers acolo. Ne-au internat imediat şi au 
refăcut analizele, făcând în plus unele pe 
care nu le făcusem până atunci. Se bănuia 
o boală autoimună, iar la sfârşitul lunii 
ianuarie ni s-a dat diagnosticul de poliar- 
trită juvenilă. În data de 2 februarie urma 
să ne externeze, dar în dimineaţa acelei zi- 
le Mirunei i se umflase gâtul pe partea 
stângă. Aşa că am fost transferați la Insti- 
tutul Clinic Fundeni pentru investigaţii. 
Acolo ni s-a spus că trebuie făcută o bio- 
psie, dar spitalul nu are anestezist, aşa că 
doamna doctor urma să aranjeze să fim 
transferați la Spitalul Marie Curie pentru 
biopsie. Cortizonul a fost scos, iar febra a 
reapărut, încontinuu, ca la început. Aşa a 
mai trecut o săptămână până să fim trans- 
feraţi pentru biopsie. A urmat o săptămâ- 
nă grea la Spitalul Marie Curie, unde me- 
dicul bănuia o infecţie, aşa că au făcut o 

biopsie, iar după o zi au puncţionat-o din 
nou, în speranţa că vor găsi infecţie. Nu a 
fost infecţie, iar la analiza ganglionilor ex- 
traşi a fost pus diagnosticul de limfom. 
Ne-am întors la Spitalul Fundeni şi am 
început chimioterapia pe la jumătatea lui 
februarie. În a patruzecea zi în care am ci- 
tit Acatistul Sfântului Nectarie, fetiţa mea 
nu a mai făcut febră deloc. Nu ne venea să 
credem că dormiserăm şase ore legat - şi 
noi, şi ea. Am mulţumit lui Dumnezeu şi 
Sfântului Nectarie, care de atunci a deve- 
nit ocrotitorul copilului nostru, iar icoana 
lui o însoţeşte mereu. 

Am primit, de asemenea, de la o cole- 
gă ulei sfinţit din candela de la moaştele 
Sfântului loan Rusul şi de la o icoană fă- 
cătoare de minuni a Maicii Domnului. O 
ungeam cu toate şi ne rugam în fiecare zi 
aşa cum puteam, fiind internaţi într-o re- 
zervă foarte mică. De mare ajutor ne-au 
fost şi rugăciunile rudelor, prietenilor şi 
colegilor de serviciu care mergeau la sluj- 
ba Sfântului Maslu pentru noi. Dumnezeu 
să le dea sănătate şi să aibă parte de tot ce 
e bun şi frumos. 

A urmat o perioadă grea, în care am 
urmat chimioterapia, dar, cu ajutorul lui 

Dumnezeu, am trecut cu bine, am obţinut 
remisia completă a bolii şi numai Dumne- 
zeu ne va ajuta ca fetiţa noastră să fie de 
acum sănătoasă şi să aibă şi fraţi sănătoşi. 

Avem încredere că Sfântul Nectarie ne 
va fi alături atâta timp cât ne vom ruga în 
fiecare zi şi îi vom mulţumi cu lacrimi 
pentru minunea pe care a făcut-o cu copi- 
lul nostru. În casa noastră va arde mereu 
o candelă la icoana acestui sfânt atât de 
grabnic ajutător. 

Îi mulţumesc Domnului pentru aceas- 
tă încercare pe care ne-a dat-o şi mă rog 
să ne fie de folos, spre îndreptarea vieților 
noastre. Să nu uităm că Dumnezeu e 
multmilostiv cu noi, oamenii. Tot ce tre- 
buie să facem este să ne rugăm şi să nu ui- 
tăm de Sfintele Taine ale Bisericii pentru 
mântuirea sufletelor noastre. 

(Elena Pisicaru) 


so 
„Nicio celulă malignă detectabilă” 
În urmă cu patru ani am fost diagnos- 
ticată cu cancer mamar. Am trecut prin 


momente groaznice, aşa cum le-am putut 

percepe atunci. Am urmat tratamentul 
standard — chimioterapie, operaţie. În 
toată această perioadă, m-am rugat Dom- 
nului nostru lisus Hristos, Maicii Dom- 
nului şi Sfântului Ierarh Nectarie. Mer- 
geam aproape în fiecare duminică la Mă- 
năstirea Ghighiu, de lângă Ploieşti, ca de 
altfel şi înainte să fiu bolnavă. Măicuţa 
Domnului mi-a fost sprijin de câte ori am 
rugat-o. Am fost la Mănăstirea Călugăra şi 
Mănăstirea Prislop. M-am rugat mult la 
icoana Maicii Domnului de la Călugăra şi 
la mormântul părintelui Arsenie Boca. 
După câteva zile, am plecat de acolo cu o 
încărcătură duhovnicească neobişnuită. 
Când am ajuns acasă, uitasem complet de 
perioada prin care am trecut. 

Tot în aceeaşi vară, într-o zi de vineri, 
am fost programată la scintigrafie osoasă 
la Bucureşti. Rezultatul a fost incert. De la 
clinică am mers la Mănăstirea Radu Vodă 
la Sfântul Maslu şi pentru a cumpăra o 
icoană a Sfântului Ierarh Nectarie, pe care 
să o duc la o biserică din Ploieşti, care se 
construieşte în cinstea Sfântului Nectarie, 
şi am reuşit să o cumpăr. Nu era prima 
dată când mergeam la Mănăstirea Radu 
Vodă, dar acum Sfântul Nectarie mi-a 

vorbit prin intermediul unei doamne, care 
şi ea trecuse prin aceeaşi încercare (boa- 
lă). 

Doamna aceasta, prin care eu l-am 
simţit lângă mine pe Sfântul Nectarie, a 
venit după mine când s-a terminat slujba, 
a intrat în pangar, unde intrasem eu pen- 
tru a cumpăra icoana, şi a cumpărat car- 
tea Minunile Sfântului Nectarie, pe care 
mi-a dăruit-o şi mi-a spus că m-a observat 
la slujbă, m-a văzut că plângeam şi a vrut 
să mă convingă să înţeleg, că, dacă am în- 
credere puternică în Sfântul Nectarie, nu 
am de ce să mă îndoiesc că m-am vindecat 
şi nu mai e nevoie să fac alte investigaţii. 
Trebuie să spun că era foarte multă lume 
în biserică şi totuşi m-a observat. Chiar şi 
acum, după aproximativ doi ani, simt ace- 
eaşi emoție când povestesc, am aceeaşi 
credinţă că Sfântul Nectarie a fost lângă 
mine şi mi-a vorbit. I-am spus asta imedi- 
at soţului meu, cu care eram la biserică. 
Îmi doream foarte mult să ajung în 
Eghina, la moaştele Sfântului Nectarie. 

Sfântul m-a ajutat tot printr-o minu- 
ne să ajung la el, chiar în toamna aceluiaşi 
an, la aproape două luni de când fusesem 
la Mănăstirea Radu Vodă. Am plecat 

într-o zi de miercuri, cu o colegă tânără, 
cu suflet mare, şi ne-am întors în sâmbăta 
aceleiaşi săptămâni. Am fost într-adevăr 
binecuvântată de Măicuţa Domnului şi de 
Sfântul Nectarie, pentru că am reuşit să 
ajung atunci când îmi doream. 

Am revenit acasă şi, la scurt timp, fără 
recomandarea medicului oncolog, mi-am 
făcut un RMN, ignorând pur şi simplu 
spusele Sfântului Nectarie prin interme- 
diul doamnei de la Mănăstirea Radu Vo- 
dă. Rezultatul investigaţiei: posibile meta- 
staze hepatice şi osoase. Am reînceput 
chimioterapia — reacţiile au fost devasta- 
toare. Ficatul nu le mai tolera. Ştiind 
exact ce înseamnă acest posibil diagno- 
stic, îmi pierdusem aproape orice speran- 
tă, făceam crize, atacuri de panică etc. 
Medicul oncolog din Ploieşti mi-a mai dat 
o şansă, să fac o altă investigaţie, mai con- 
cludentă, PETCT. Cu ajutorul sfântului, 
am reuşit să fac această analiză, pe care 
mi-a plătit-o fiul nostru, Ciprian — cel mai 
minunat dar al căsniciei noastre. Rezulta- 
tul: nicio celulă malignă detectabilă la acel 
aparat, în acel moment. 

Din ziua în care am primit rezultatul 
pe internet, am redevenit un om normal. 

Toate aceste ajutoare sunt puterea divină, 
ajutorul palpabil dat de Maica Domnului 
prin Sfântul Nectarie. Important este să 
credem cu tărie, să nu ne îndoim nicioda- 
tă. 

Mi-aş dori ca aceste rânduri să ajungă 
la sufletul cât mai multor oameni cu cre- 
dinţă şi, poate, cu mai puţină speranţă. 
Sfinte Ierarhe Nectarie, am credinţa că 
îmi eşti mereu aproape şi-ţi mulţumesc cu 
evlavie şi recunoştinţă, cerându-ţi iertare 
pentru tot ce greşesc. 

(Flori A., Ploieşti) 


HIR 


„A înfăptuit o minune cu piciorul soțului 
meu” 


Multe minuni au fost făcute de către 
Sfântul Nectarie din Eghina şi de Maica 
Domnului, de aceea am hotărât să scriu şi 
eu despre acest sfânt, despre rugăciunea 
care mi-a fost ascultată şi despre minunea 
pe care eu cred că el a înfăptuit-o. 

Am auzit de Sfântul Nectarie şi de 
Mănăstirea Radu Vodă din Bucureşti de la 
o colegă şi am simţit că trebuie să merg şi 


QR 63 W 


eu acolo. Mergeam de ani de zile la Biseri- 
ca Sfântul Antonie cel Mare din centrul 
vechi al Bucureştiului şi mă rugam lui, 
simţindu-mă foarte liniştită, iar pentru tot 
ce mă rugam, mai devreme sau mai târ- 
ziu, simţeam că el mă ajută şi mă ocroteş- 
te. Aşa că, într-o zi, după ce am plecat de 
la Biserica Sfântul Antonie cel Mare, am 
început să întreb de strada Radu Vodă şi 
de mănăstire. Am nimerit foarte uşor, iar 
când am intrat acolo, am simţit o linişte 
sufletească, un loc cald şi foarte primitor, 
ceva minunat, având certitudinea că este 
cea mai frumoasă mănăstire din Bucu- 
reşti, unde cu siguranţă am să revin. Aşa 
am şi făcut, am scris un acatist pentru şa- 
se săptămâni, am trecut pe la racla cu 
moaştele Sfântului Nectarie, pe la celelal- 
te icoane din mănăstire, iar după aceea, 
am continuat să merg la Mănăstirea Radu 
Vodă o dată pe lună, pentru a lăsa câte un 
acatist. 

Povestindu-i unei prietene despre 
Mănăstirea Radu Vodă, am mers cu ea 
acolo, de unde am şi cumpărat cărţile cu 
acatistul, viaţa şi minunile Sfântului Nec- 
tarie din Eghina şi ale Sfântului Ioan Ru- 
sul. Citind aceste cărţi, credinţa mea a de- 

venit mai puternică, simțind că îl iubesc 
pe Sfântul Nectarie, pe Sfântul Antonie 
cel Mare, a cărui icoană se găseşte la loc 
de cinste în Mănăstirea Radu Vodă, dar şi 
pe Sfântul Ioan Rusul. Am început să vor- 
besc cu cei din familie, prieteni, cunos- 
cuţi, despre Sfântul Nectarie şi despre mi- 
nunile săvârşite de el. 

Pe 13 martie 2011, am fost cu fiica şi 
cu soţul meu în vizită la Mănăstirea 
Pisiota şi la Mănăstirea Ţigăneşti. Când 
am ajuns acasă, am vrut cu soţul meu să 
urcăm câteva cutii sus în dulapuri, iar el a 
căzut, lovindu-se foarte tare la picior, mai 
exact la călcâi (calcaneu). Am fost la spital 
şi, după radiografii, i s-a pus piciorul în 
ghips pentru zece zile. După cele zece zile, 
am revenit la spital, unde a făcut alte ra- 
diografii şi i-au scos piciorul din ghips. 
Doctorul a spus că trebuie să meargă în 
continuare în cârje, durerea persistând, 
perioada de recuperare fiind mai mare. 
Eu am simţit că el se va face bine şi am în- 
ceput să citesc Acatistul Sfântului Necta- 
rie în fiecare zi şi să-l ung cu ulei de la 
Mănăstirea Radu Vodă, de la candela 
Sfântului Nectarie, care se află lângă racla 
cu moaşte. 

Într-o zi, soţul meu mi-a spus că a ci- 
tit pe internet despre diagnosticul său de 
la picior, iar cea mai scurtă perioadă de 
recuperare a fost de trei luni. Eu însă am 
crezut în Sfântul Nectarie şi am simţit că 
se va face bine mai repede, mai ales că pe 
24 aprilie erau Sfintele Sărbători de Paşti, 
iar noi trebuia să mergem într-o miniva- 
canţă la munte. Şi aşa a şi fost, s-a recupe- 
rat doar într-o lună de zile, astfel încât am 
putut petrece sărbătorile de Paşti aşa cum 
plănuiserăm, la munte. Eu am crezut şi 
cred în continuare că Sfântul Nectarie 
mi-a ascultat rugămintea şi a înfăptuit o 
minune cu piciorul soţului meu. 

Am scris aceste rânduri în semn de 
mulţumire pentru Sfântul Nectarie din 
Eghina, întrucât am citit că el este mul- 
tumit dacă povesteşti şi altora despre mi- 
nunile sale. Şi vreau să mai mulţumesc pe 
această cale şi Maicii Domnului, şi Fiului 
său, Domnului nostru Iisus Hristos, şi tu- 
turor sfinţilor. 

Sfântul Nectarie din Eghina şi Sfântul 
Antonie cel Mare vor rămâne mereu ocro- 
titorii mei şi ai familiei mele, deoarece îi 
iubesc deopotrivă, iar în rugăciunile mele 
îl chem şi pe Sfântul Nicolae, care consi- 

der că este ocrotitorul meu, deoarece port 
numele de Nicoleta. 
(Nicoleta, Bucureşti) 


HR 


„Minunile lui Dumnezeu mi se întâmplă 
în fiecare zi” 


Acum Sfântul Nectarie este 
ocrotitorul familiei mele. Totul a început 
acum trei ani, când mama mea a făcut 
cancer la vezica biliară şi a murit 
fulgerător. Eu am făcut un şoc, de 
suferință şi frică. Aveam tendința să iau 
acest coşmar asupra mea, simțindu-mă 
vinovată că nu am putut să o ajut mai 
mult. Am trăit odată cu ea toată groaza ei 
şi, la scurt timp după moartea ei, am 
început să am atacuri de panică. De 
câteva ori mi-a căzut şi părul, pentru că 
aceste crize erau puternice. Întotdeauna 
m-au ajutat Dumnezeu şi Sfântul Mina şi 
părul a crescut singur la loc. 

Pe data de 7 noiembrie 20009, cu o zi 
înainte de ziua mea de nume, Sfinţii Ar- 
hangheli Mihail şi Gavriil (mă cheamă 
Gabriela), am intrat într-o stare de criză 

interioară profundă care a ţinut până pe 
data de 9 noiembrie. Prietena mea mi-a 
dat să citesc în această zi Acatistul Sfinți- 
lor Arhangheli Mihail şi Gavriil şi Viaţa 
Sfântului Mina, pe care eu le-am citit la 
biserică, cu tot viforul din sufletul şi min- 
tea mea, rugându-i pe sfinţii arhangheli să 
vină cu cetele îngerilor şi să-mi îndrume 
paşii spre un loc unde să mă liniştesc, un- 
de să înceteze această criză puternică de 
anxietate. 

În drum spre casă, am coborât la bise- 
rica Delea Nouă şi am intrat — fiul meu 
fusese botezat acolo — şi atunci am aflat că 
are hramul Bunavestire, de la Costel, cel 
care are grijă de biserică şi care l-a şi 
chemat urgent pe părintele Constantin 
(cel care astăzi este duhovnicul meu), 
pentru că plângeam puternic. Părintele a 
venit şi, pentru prima dată de când îmi 
amintesc, m-am spovedit şi criza a înce- 
tat! 

După câteva zile, am răcit puternic şi 
simţeam că bronhiile îmi ard, dar, totuşi, 
pe data de 11 noiembrie am stat la praznic 
la Sfântul Mina până la 3:00 dimineaţa. 
Acasă, în timpul nopţii, m-am zvârcolit de 
durere şi arsuri la nivelul plămânilor şi 

am citit rugăciuni şi m-am dat cu mir de 
la Sfântul Mina, în formă de cruce, pe 
piept, moment în care mi-a trecut tot şi 
am adormit. Menţionez că luam un anti- 
biotic, dar ştiu sigur că Sfântul Mina m-a 
vindecat. Eu l-am rugat pe Sfântul Mina 
să mă scape şi de patima ţigărilor — fu- 
mam mai mult de un pachet pe zi — şi, de 
a doua zi dimineaţa, nu am mai fumat de- 
loc. 

La câteva zile după aceasta, am găsit 
la cineva cartea Sfântul Nectarie - Minuni 
în România. Am citit-o ca hipnotizată şi 
am plâns tot timpul, pentru că minunile 
sfântului m-au impresionat puternic (pâ- 
nă să văd cartea, nici nu ştiam de existen- 
ţa Sfântului Nectarie). Temerea mea cea 
mare era să nu păţesc şi eu ce a păţit ma- 
ma mea, iar Sfântul Nectarie este „doctor 
specialist” în cancer, exact boala de care 
mă temeam eu. 

Am vorbit cu părintele meu duhovnic 
şi i-am spus că, începând din acea zi, 40 
de zile am să citesc acatistul superb al 
Sfântului Nectarie de la sfârşitul cărţii şi 
rugăciunea către el, la început pentru mi- 
ne, pentru copilul meu şi pentru prietenul 
meu, după aceea adăugând încă zece per- 

soane. Între timp, am aflat de Mănăstirea 
Radu Vodă din Bucureşti şi am hotărât să 
merg, miercurea la Radu Vodă şi vinerea 
la Sfântul Mina şi, după putinţă, duminica 
la Delea Nouă, „Bunavestire”, la duhovni- 
cul meu, la slujbă. 

În aceste 40 de zile mi s-au întâmplat 
multe minuni mie, căci, deşi am multe pă- 
cate, am primit dezlegare la împărtăşanie, 
ceea ce este minune dumnezeiască şi, 
pentru mine, sănătate desăvârşită direct 
de la Mântuitorul! Şi am primit şi o sumă 
mare de bani dintr-o moştenire tot în 
această perioadă. În ce priveşte persoane- 
le pentru care mă rugam, spre exemplu, 
prietenei mamei mele i s-a întors situaţia 
de către Sfântul Nectarie — este bolnavă 
de cancer şi a avut o operaţie de hernie şi 
de două ori s-a crezut că nu mai scapă cu 
viaţă —, ea primind şi mir de la sfântul, cu 
care s-a uns pe rană. Prietena mea a avut 
tot felul de boli şi de dureri violente în di- 
verse părţi ale corpului, chiar îngrijoră- 
toare, vreme de mai multe luni de zile, ea 
având şi depresie. Analizele au ieşit bune, 
iar ea citeşte Acatistul Sfântului Nectarie 
în fiecare zi. 

Unei alte prietene a mea, Sfântul Nec- 
tarie i-a rezolvat situaţia cu iubitul ei şi 
problemele de sănătate, ea citind Acatis- 
tul Sfântului Nectarie aproape în fiecare 
zi, luându-şi-l ocrotitor. Simt că el îl ajută 
şi pe copilul meu şi pe celelalte persoane 
pentru care mă rog în fiecare seară, citind 
acatistul atât de drag mie. 

După cele 40 de zile în care am citit 
acatistul marelui făcător de minuni şi iu- 
bitor de oameni, Sfântul Nectarie, am în- 
teles că totul a început pe data de 9 no- 
iembrie, ziua prăznuirii lui, în care l-am 
cunoscut pe duhovnicul meu de astăzi şi 
am pus început bun mântuirii. Tot după 
40 de zile de citit acatistul am hotărât să-l 
citesc în fiecare zi şi nu m-am oprit până 
astăzi. Acum Sfântul Nectarie este ocroti- 
torul familiei mele, împreună cu Maica 
Domnului, Sfântul Mina, Sfântul Nicolae 
şi Sfinţii Arhangheli Mihail şi Gavriil. 

Crizele de anxietate mai apar, dar trec 
aproape imediat, pentru că încep să citesc 
Acatistul Sfântului Nectarie, care şi-a fă- 
cut loc de cinste în sufletul meu. Duhov- 
nicul pe care mi l-a dat Sfântul Nectarie 
este blând şi bun şi m-a salvat de la lu- 
cruri îngrozitoare. Minunile lui Dumne- 

zeu mi se întâmplă în fiecare zi. Dumne- 
zeu este miraculos şi bun, prin Maica 
Domnului şi prin sfinţii Săi! 

(Gabriela Ruxandra) 


HIR 


„Din analize reiese că ar putea să aibă 
cancer” 


Vreau să vă spun şi eu povestea celei 
mai bune prietene a mea, pe nume Clau- 
dia. În august 2010 şi-a făcut testul 
Papanicolau, dar nu a putut să se ducă 
după rezultate, amânând acest lucru până 
în luna noiembrie, pe data de 8, chiar de 
Sfinţii Mihail şi Gavriil. În dimineaţa 
acestei zile m-a sunat plângând şi 
spunându-mi că din analize reiese că ar 
putea să aibă cancer... Când am auzit, mi 
s-au înmuiat picioarele, nu îmi venea să 
cred aşa ceva... Nu i se putea întâmpla ei 
asta. 

Era complet devastată... Cu puţine zi- 
le înainte, fără ca măcar să ştiu despre 
vestea pe care urma să o primesc, am aflat 
de la un prieten bun de Sfântul Nectarie. 
Am căutat pe internet detalii despre acest 

sfânt despre care nu auzisem niciodată, 
am aflat că moaştele lui se găsesc la Mă- 
năstirea Radu Vodă din Bucureşti şi am 
fost să fac o vizită. 

Am cumpărat trei acatiste - unul pen- 
tru mine, unul pentru sora mea şi unul 
pentru prietena mea, Claudia - şi i-am dat 
fiecăreia acatistul. După aflarea veştii 
despre prietena mea, am pus-o imediat să 
citească acatistul, prima zi fiind chiar ziua 
de 9 noiembrie, zi în care se sărbătoreşte 
Sfântul Nectarie. A urmat, cum este firesc, 
indicaţiile doamnei doctor şi s-a prezentat 
pentru mai multe controale şi analize 
timp de o lună de zile. În tot acest timp, 
m-am rugat pentru ea, am fost la mănăs- 
tire amândouă şi am crezut cu toată pute- 
rea mea că o să fie bine şi că Sfântul Nec- 
tarie o va ajuta... Aşa s-a şi întâmplat: la 
exact o lună de zile de când a aflat cumpli- 
ta veste, trebuia să se ducă să afle rezulta- 
tele finale. Surprinzător! Rezultatele au 
ieşit bine şi lucrurile nu mai păreau aşa de 
grave ca la început. 

Amândouă credem şi ştim că a fost cu 
adevărat o minune... Şi mai cred că tot ce 
mi se întâmplă în viaţă mi se întâmplă cu 
un scop, pentru că, în ziua în care am 

cumpărat acatistele, nu aveam pe nimeni 
bolnav de cancer şi m-am întrebat în gân- 
dul meu: „Oare de ce mă pune Dumnezeu 
să cumpăr acatistele acestea?” Am aflat 
după... Pentru că a vrut ca eu să aflu de 
existenţa acestui sfânt şi astfel să îi pot 
oferi prietenei mele sprijinul moral de ca- 
re avea nevoie în acea perioadă. 

Sfântul Nectarie m-a ajutat de multe 
ori de atunci, de fiecare dată când aveam 
o problemă, mă rugam lui şi mă ajuta. Mă 
rog şi acum lui pentru o dorinţă arzătoare, 
doar că recunosc faptul că uneori deznă- 
dăjduiesc că mă va ajuta în acea privinţă 
şi poate de asta nici nu mă poate ajuta su- 
ficient: pentru că sunt păcătoasă şi, când 
vine vorba de mine, îmi spun că nu are 
cum să mă ajute... Încerc însă să nu îmi 
pierd speranţa şi sper ca într-o bună zi, cu 
voia lui, a tuturor sfinţilor şi a lui Dumne- 
zeu, această dorinţă să devină realitate. 
Sfinte Părinte Nectarie, îndură-te şi aju- 
tă-mă! 

(Sima Cornelia) 

spa 
„A venit cea mai grea parte a vieţii mele” 


Sfinte Nectarie, îți mulţumesc! 

Scriu după mulţi ani în care i-am 
promis sfântului că o să scriu şi nu am fă- 
cut-o. Îi cer iertare lui Dumnezeu şi Sfân- 
tului Nectarie în acest mod! 

Acum patru ani m-am decis să merg 
în Anglia, întrucât am terminat Facultatea 
de Litere din Cluj şi simţeam că nu sunt 
pregătită îndeajuns încât să fiu profesoară 
şi nici nu ştiam să vorbesc atât de bine 
engleza pe cât aş fi vrut. Menţionez că în 
ultimii doi ani de facultate nu am mai vrut 
să mai merg la Biserica Ortodoxă din cau- 
za preoţilor pe care îi desconsideram şi 
am mers timp de doi ani la greco-catolici. 
Ajunsă în Londra, mi-am dat seama că 
îmi lipseşte ceva: până în acel moment nu 
realizasem cât de mult ar putea să-mi lip- 
sească propria mea Biserică, cea ortodoxă, 
cea în care m-am născut şi m-au crescut 
atât de frumos bunicii mei! 

Am început să caut tot felul de biserici 
catolice, inclusiv una în limba română, 

dar, ca prin minune, nu simţeam nimic în 
ele, parcă erau reci şi fără niciun duh! 

Dintr-o dată, am simţit nevoia să 
merg la biserica noastră şi, în acel mo- 
ment, parcă totul a început să aibă alt 
sens: mă simţeam liniştită şi dornică să 
ajung, cât mai repede. 

La aproximativ două săptămâni, am 
ajuns la biserica ortodoxă de pe Fleet 
Street şi, când am intrat înăuntru, m-am 
simţit aşa cum mă simţeam acasă, la Ni- 
cula, cu mulţi ani în urmă, când bunicii 
mei mă duceau săptămânal (bunicul meu 
a fost cântăreţ la biserica din Nicula şi 
mergeam sus la mănăstire mai ales atunci 
când bunicul era chemat pentru ajutor, el 
fiind un om foarte credincios). 

În acelaşi timp, aveam probleme foar- 
te mari, locul de muncă nu era bun, lu- 
cram au pair la o americancă pe care nu o 
interesau copiii ei, ci doar distracţiile şi 
viaţa de noapte. 

Acolo, la biserică, am început să merg 
aproape tot la două zile şi, rugându-mă 
zilnic la Dumnezeu, am cerut să mă spo- 
vedesc. Părintele Silviu Pufulete mi-a spus 
clar şi concis: dacă renunţ la catolicism, el 
mă spovedeşte şi mă împărtăşeşte, plus că 

trebuie să fac mirungerea. Am acceptat cu 
bucurie, pentru că simţeam că asta e do- 
rinţa lui Dumnezeu şi acum eram convin- 
să că numai El m-a adus acolo. În acelaşi 
timp, am vorbit cu românii de acolo şi 
le-am spus problema mea cu serviciul. 
Atunci a fost primul moment când am au- 
zit de Sfântul Nectarie. 

Într-una din zile mi-am luat Acatistul 
şi Paraclisul Sfântului Nectarie, aduse din 
România. Era un sfânt necunoscut mie 
până în acel moment. Apoi o cunoştinţă 
mi-a dăruit cartea Părintelui Paisie, Pa- 
timi şi virtuți. Atunci a început pentru 
mine adevăratul drum înapoi la Ortodo- 
xie! Citeam câteodată Acatistul Sfântului 
Nectarie, dar şi Patimi şi virtuţi, şi iată că 
la o lună şi două săptămâni, exact în ace- 
eaşi zi în care m-am împărtăşit, am găsit 
un loc de muncă potrivit şi cum îmi do- 
ream. Îi mulţumesc pentru aceasta lui 
Dumnezeu (dimineaţa mă împărtăşisem 
şi pe la 4 după-masa eram deja cu promi- 
siunea familiei că eu sunt cea mai potrivi- 
tă pentru ei). 

Însă, în timp, mi s-a făcut un dor ne- 
spus de ţară. Veneam acasă tot la o lună şi 
jumătate. În Londra mergeam de acum 

regulat la biserică, ajutam la gătit, la cură- 
tenie, şi aşa am lepădat toată credinţa ere- 
tică şi minciunile altor biserici. 

Am revenit în România în vara lui 
2008, unde nu puteam să-mi găsesc nimic 
de lucru. Nu ştiu ce s-a întâmplat, dar 
abia atunci m-a apucat un dor nespus de 
Sfântul Nectarie şi am început să-i cum- 
păr şi să-i citesc cărţile. Într-o zi, după in- 
terviurile la care am fost, fiind apăsată de 
faptul că nu am fost sunată pentru un 
răspuns pozitiv, cuprinsă de deznădejde, 
am căzut în genunchi şi am început să ci- 
tesc Acatistul Sfântului Nectarie plân- 
gând. În momentul în care am citit sfârşi- 
tul „Pentru rugăciunile Sfinţilor Părinților 
noştri şi ale Sfântului Ierarh Nectarie, 
Doamne Iisuse Hristoase, miluieşte-ne pe 
noi”, a sunat telefonul! 

Era una dintre persoanele cu care 
avusesem interviul şi care acum îmi dădea 
un răspuns pozitiv şi mă chema la firmă 
să negociem salariul. A fost o minune de 
nedescris, am rămas speriată în genunchi 
şi mă minunam cum sfântul ajută aşa de 
repede. Am mers la firmă şi am stabilit cu 
angajatorii că le voi da un răspuns mai si- 
gur săptămâna viitoare. 

Între timp, avusesem şi examenul de 
suplinire la care am luat 7,05, o notă cu 
care nu puteam prinde atunci un post în 
Cluj, dar mai aveam o notă de 8,05 din 
toamna anului precedent. Însă am aflat că 
notele din toamnă nu se iau în calcul, ci 
doar notele de la examenul din vară. Îmi 
doream cel mai mult să predau, mai mult 
decât să lucrez la o companie (la acea 
vreme). 

În săptămâna următoare, în care tre- 
buia să dau răspunsul la companie, am 
mers totuşi şi la repartiţii. Ajunsă acolo, 
am simţit efectiv pace şi linişte interioară, 
şi nu m-am gândit la nimic altceva decât 
că vreau să Îl las pe Dumnezeu să facă 
cum crede El mai bine, aşa că m-am apu- 
cat de citit Acatistul Sfântului Nicolae şi 
Acatistul Sfântului Nectarie. Şi uite-aşa a 
început repartiţia. Însă, din fericire, şi le 
mulţumesc sfinţilor mei dragi, în faţa mea 
nu s-au prezentat decât vreo cinci persoa- 
ne să ia post, aşa că am prins o jumătate 
de normă la un liceu chiar lângă casa mea. 
Asta a fost la prima repartiție. Între timp - 
Dumnezeu să mă ierte, căci acum regret -, 
am refuzat jobul de la acea companie. 

La a doua repartiție, nici acum nu pot 
explica mirarea şi uimirea mea: stăteam 
liniştită, ştiam că am o jumătate de normă 
în oraş, dar nu mai speram să mai pot 
prinde ceva cu acea medie tot în oraş. Am 
început să citesc din nou Acatistele Sfân- 
tului Nicolae şi Sfântului Nectarie şi să 
rămân la fel de liniştită şi în voia Domnu- 
lui. 

Terminasem de citit acatistele şi acum 
stăteam liniştită, când, deodată, din senin, 
îmi aud numele, la media de 8,05! Am 
rămas mută de uimire, nu am avut curajul 
să mai spun nimic, în mod normal trebuia 
să spun cu voce tare că e o greşeală, eu 
aveam 7,05, iar media de 8,05 era de anul 
trecut din toamnă şi nu din vară! Totul s-a 
petrecut atât de repede, încât în două mi- 
nute aveam deja foaia cu postul acceptat, 
în oraş şi la o şcoală de care şi acum mi-e 
dor, cu un director şi o directoare foarte 
cumsecade şi colegi la fel. A fost clar o 
minune a Sfinţilor Nectarie şi Nicolae şi le 
mulţumesc mult! 

Apoi, în vara lui 2009 mi-am dorit 
foarte mult să ajung la Eghina, şi nicicum 
nu reuşeam! Aveam bani mai mult decât 
necesar, voiam să vizitez cât mai mult din 

Grecia, dar nu găseam nimic potrivit, ba 
preţuri prea mari, ba pe ultima sută de 
metri nu mai erau locuri. Şi uite-aşa am 
ajuns în august la Mănăstirea Nicula, un- 
de am înconjurat mănăstirea în genunchi 
şi m-am rugat Maicii Domnului şi Sfântu- 
lui Nectarie să-mi dea un răspuns dacă 
voi ajunge sau nu la Eghina. Îi spuneam 
sfântului: „Sfinte Nectarie, dacă e să ajung 
la tine, arată-mi un semn! Dacă nu, ia-mi 
tu supărarea, cu mâinile tale”. 

În acel moment, mi-a trecut prin cap 
să merg la pangar şi să cer încă un acatist 
cu Sfântul Nectarie (chiar dacă eu aveam 
unul la mine şi încă vreo cinci acasă). Am 
cerut acatistul, am pus mâna pe unul din- 
tre ele şi am zis să mi-l dea pe acela. Pă- 
rintele se uită la el şi zice: „Eu vi-l dau, 
dar e stricat: are trei coperţi cu Sfântul 
Nectarie, în loc de una singură”! 

Nu pot să vă descriu, deşi ştiu că 
mulţi oameni au trecut şi trec prin asta, ce 
simţi în acele momente: simţi cum Dum- 
nezeu e lângă tine, prin sfinţii Lui! 

I-am zis părintelui: „Nu, părinte, nu e 
stricat, e semnul meu pe care acum zece 
minute l-am cerut de la Sfântul Nectarie”, 
şi i-am povestit. A zâmbit şi mi-a spus că 

eu cu siguranţă voi ajunge la sfântul, dacă 
atât de mult l-am rugat! 

Nu mai are sens să vă spun că, în mai 
puţin de o săptămână, eram în Grecia şi, 
bineînţeles, am mers cu dor la Sfântul 
Nectarie, şi îi mulţumesc din suflet! 

Apoi a venit cea mai grea parte a vieţii 
mele de până acum. În martie 2010 am 
aflat că sufăr de o boală incurabilă, nu are 
sens să-i spun numele aici, mă îngrozeşte. 
E de ajuns să spun că doctorii mi-au găsit 
un chist cu sânge pe ovarul drept, de 4 
centimetri. Una dintre doctoriţe m-a spe- 
riat cumplit, a vrut să mă trimită direct în 
operaţie şi apoi să mă pună pe menopauză 
pentru trei luni! Am înlemnit, nu puteam 
crede aşa ceva. 

Însă Dumnezeu e mare şi prin sfinţii 
lui ne ajută pe toţi! De asemenea, mi se 
termina contractul la şcoală şi nu-mi gă- 
seam nimic de lucru. Eram disperată - şi 
bolnavă, şi fără serviciu. Doar părinţii mei 
ce mai puteau să mă ajute. 

Aşa că în toamnă, după ce am căutat 
de lucru în tot Clujul şi nu am găsit nimic, 
am hotărât să-mi încerc norocul şi în Bu- 
cureşti. Aici, spre deosebire de Cluj, am 
găsit mult mai repede serviciu şi chiar în 

domeniul meu, însă era foarte stresant, 
întrucât lucram ca profesoară de engleză 
la o grădiniţă, eu având nevoie de linişte 
şi neavând voie să fac efort, la chistul cu 
sânge pe care îl aveam. 

Am ajuns în Bucureşti undeva pe la 
sfârşitul lui septembrie. A fost o perioadă 
frumoasă în viaţa mea, unde am cunoscut 
oameni minunaţi, m-am bucurat de capi- 
tala ţării mele, care mi-e dragă, şi mi-aş 
dori foarte mult să mă întorc în ea! Am vi- 
zitat moaştele sfinţilor, a fost minunat şi 
abia aştept să revin! 

Între timp, fiind în Bucureşti, mi-am 
făcut un obicei să merg lunea, miercurea, 
vinerea şi duminica la Mănăstirea Radu 
Vodă. Astfel trecea timpul şi eu mă rugam 
sfântului cu lacrimi să aibă grijă de sănă- 
tatea mea şi să facă cumva să mă scape de 
boala cumplită. 

Trebuie să menţionez că revenisem de 
trei ani în Biserică, însă nu aveam făcută 
încă mirungerea! 

La Mănăstirea Radu Vodă am întâlnit 
câţiva părinţi minunaţi, printre care 
amintesc de părintele Sava şi părintele 
Gavriil. Prima întrebare care mi-a fost pu- 
să, auzind că sunt din Ardeal, a fost dacă 

i-am frecventat pe greco-catolici (eram 
lângă racla cu moaştele Sfântului Necta- 
rie). Normal, răspunsul a fost da! Imediat, 
părintele Gavriil a luat decizia să îmi facă 
mirungerea, însă nicicum nu a reuşit 
să-mi facă mirungerea, decât abia la 40 de 
zile de când eu mă aflam în Bucureşti şi 
de când mergeam şi spuneam acatistul 
aproape zilnic! 

În tot acest timp, mă simţeam sleită 
de puteri. La serviciu trebuia să am grijă 
de copii, să-i iau pe cei mici în braţe, să 
ridic, or eu nu prea aveam voie să fac asta. 
Aşa că mi-am depus CV-ul din nou, în 
Cluj, în speranţa că voi găsi ceva măcar de 
data asta. Cu o săptămână înainte de 
mirungere, am găsit în sfârşit ceva care 
părea potrivit, astfel că în dimineaţa când 
eu aveam trenul către Cluj, adică exact la 
40 de zile de când venisem în Bucureşti, 
mi s-a făcut şi mirungerea şi plecam şi 
acasă, unde aveam apartamentul părinți- 
lor şi nu mai era nevoie de atâtea cheltu- 
ieli. Acestea toate s-au întâmplat cu două 
zile înainte de 9 noiembrie, eu din data de 
9 noiembrie dimineaţa fiind deja la noul 
loc de muncă! În acea zi, am mers la cate- 
drală şi l-am rugat mult pe părintele care 

era de serviciu să facă acatist la Sfântul 
Nectarie, pentru că aici nu se ţinea (până 
anul acesta - 2011) sărbătoarea sfântului 
atât de mult ca în sud sau în Moldova. Pă- 
rintele ştia din anul precedent, când tot 
aşa l-am rugat să facem acatistul sfântu- 
lui, aşa că prin asta am vrut să-i mulţu- 
mesc sfântului pentru ajutor, deşi nu voi 
putea niciodată să ajung să-i mulţumesc 
îndeajuns! 

Iar acum aş mai vrea să vă spun de ce 
m-am hotărât să vă scriu: în primul rând, 
pentru că am promis sfântului că voi scrie 
despre cât de mult m-a ajutat el până 
acum şi, în al doilea rând, ceea ce tocmai 
s-a întâmplat ieri, 22 decembrie 2011: eu 
fac momentan naveta la o şcoală de lângă 
Cluj. Toată luna decembrie am încercat să 
aflu dacă ne vor plăti sau nu naveta şi, 
după ce ne-au indus în eroare ceva vreme, 
ieri am aflat că nu ni se va plăti. Suma era 
destul de mărişoară şi era singurul meu 
ajutor de Crăciun. Am fost extrem de su- 
părată şi vreau ca Dumnezeu să mă ierte 
pentru asta. Am ajuns în Cluj, unde am 
mers la catedrală şi am spus Acatistul 
Domnului nostru lisus Hristos şi al Sfân- 
tului Nicolae şi mi-am propus ca cel al 

Sfântului Nectarie să-l spun către seară, 
apoi am plecat către casă. Plângeam în fa- 
ţa icoanei cu Domnul lisus, rugându-L să 
aibă milă de mine. 

Însă, în drum către casă, mi-am 
amintit să trec pe la librăria cu cărți bise- 
riceşti, căci îmi doream foarte mult noua 
carte cu Sfântul Nectarie Vindecări mi- 
nunate, măcar să-i spun doamnei să-mi 
pună cartea deoparte până o să iau banii. 

Inăuntru am găsit cartea, nu aveam 
bani la mine să o plătesc, însă doamna de 
acolo m-a ajutat şi mi-a spus să o iau şi 
să-i aduc banii după Anul Nou. Am fost 
foarte fericită. Am stat puţin pe scaun şi 
am început să citesc şi, de asemenea, să 
spun şi puţin din acatist. 

Vreau să vă spun că de ceva vreme 
m-am întors la învățământul de stat, din 
cauza neseriozităţii celor peste care am 
dat în şcolile private. Însă, din cauza sala- 
riului mic, abia dacă mă pot descurca, 
deci am început să caut iarăşi un loc de 
muncă, şi am fost la câteva interviuri, 
printre care la aceeaşi companie la care 
fusesem acum câţiva ani, când sfântul 
m-a ajutat. 

Ieri, în timp ce citeam din cartea Vin- 
decări minunate în librăria doamnei, su- 
nă telefonul. Era persoana de la Resurse 
umane, de la aceeaşi companie de acum 
câţiva ani, când sfântul mă ajutase! Mi s-a 
spus că în ziua următoare, adică pe 23 de- 
cembrie 2011, să mă prezint la un alt in- 
terviu. Azi am fost de dimineaţă, am citit 
din nou Acatistul Sfântului Nectarie, a 
fost bine şi, de data asta, îi promit că, dacă 
mă va angaja din nou, nu voi mai da cu 
piciorul la o a doua şansă! Îi mulţumesc 
sfântului din tot sufletul şi, oricum ar fi, 
mă simt liniştită şi împăcată că îi simt 
lângă mine mai ales pe Domnul nostru Ii- 
sus Hristos, pe Maica Domnului şi pe 
Sfântul Nectarie, Sfântul Nicolae şi Sfân- 
tul Mina! Am uitat să vă spun că, din 
momentul în care am venit - după cele 40 
de zile - din Bucureşti, chistul meu a înce- 
put să scadă, am luat şi tratamente natu- 
riste, iar din vara aceasta doamna doctor 
a spus că nu mai apare niciun chist pe 
ecografie, abdomenul este normal, la fel şi 
celelalte organe reproductive! 

Singurul lucru pe care mi-l mai doresc 
este o familie, pe care din nefericire şi din 
prostie încă nu am întemeiat-o şi îl rog pe 

sfântul meu drag să mijlocească la Dum- 
nezeu pentru mine. Îi mulţumesc Bunului 
Dumnezeu, Maicii Domnului şi Sfinţilor 
Nectarie, Nicolae, Mina, Ioan Rusul şi tu- 
turor sfinţilor pentru tot ajutorul şi nu voi 
fi vrednică niciodată să-mi arăt toată mul- 
ţumirea că au ajutat o păcătoasă aşa mare 
ca mine. 

(Anca, Cluj) 


HR 


„Sfântul Nectarie ne-a ajutat băieţelul să 
rămână sănătos” 


Mă numesc Gherman Andreea şi do- 
resc să vă împărtăşesc minunea făcută de 
Sfântul Nectarie cu băieţelul meu. 

Eram însărcinată în 28 de săptămâni 
când, la o vizită de rutină la medicul gine- 
colog, ni s-a dat o veste proastă. Băieţelul 
a fost diagnosticat cu hidronefroză dreap- 
ta de grad IV. Asta însemna că avea o ob- 
strucţie la uretera care făcea legătura între 
rinichi şi vezică. Din cauza acestei ob- 
strucţii s-a adunat o pungă cu urină care 
afecta tot mai mult funcţionalitatea rini- 
chiului drept. Medicul a încercat să mă 

consoleze spunându-mi că, odată cu creş- 
terea copilului în burtică, uretera poate 
să-şi dea drumul şi să funcţioneze normal 
sau, şi mai rău, chiar dacă avea să afecteze 
grav rinichiul, băieţelul meu poate să su- 
pravieţuiască liniştit doar cu un singur ri- 
nichi, până la adânci bătrâneţi. 

Am plecat împreună cu soţul meu to- 
tal răvăşiţi de la cabinet. Parcă căzuse ce- 
rul pe noi. Nu am închis un ochi până di- 
mineaţa târziu, gândindu-mă de ce ni s-a 
întâmplat tocmai nouă acest lucru şi ce aş 
putea face pentru băieţelul nostru. În acel 
moment, mi-am adus aminte de bunica 
care ne-a sugerat să-i punem numele Nec- 
tarie, după marele sfânt contemporan 
Nectarie, despre care citise foarte multe 
lucruri. Recunosc că am râs şi am făcut 
glume la adresa numelui Nectarie, pentru 
că nu-mi puteam imagina un asemenea 
nume pentru băieţelul meu. 

Pentru că nu am putut face nimic în 
timp ce bebele era în burtică, am aşteptat 
cu sufletul la gură să ajung la termen. Am 
fost monitorizată lună de lună, pentru a 
vedea cum evoluează problema la rinichi. 
În tot acest timp am citit tot mai multe lu- 
cruri despre viaţa Sfântului Nectarie, de- 

oarece ne hotărâserăm mai mult ca nicio- 
dată ca băieţelul nostru să poarte numele 
sfântului. Astfel că Nectarie Ştefan s-a 
născut pe 18 mai 2011, iar la trei săptă- 
mâni de viaţă ale copilului ne-am dus cu 
el la Cluj să fie văzut de către un medic 
specialist. Din păcate, doctorul nu avea 
veşti bune pentru noi, spunându-ne că ri- 
nichiul este grav afectat şi că din punctul 
lui de vedere nu mai are funcţionalitate. 
Eram legaţi de mâini şi de picioare, deoa- 
rece copilul, fiind prea mititel, nu putea fi 
expus la raze pentru a vedea exact ce se 
petrece la rinichi, dar nici la operaţie, din 
cauza anestezicului. Astfel că urma să re- 
venim peste trei luni la o altă vizită. Şi, 
pentru că omul la necaz se roagă cel mai 
intens, am început să citesc Acatistul 
Sfântului Nectarie aproape zilnic, 
alternându-l cu Paraclisul Macii Domnu- 
lui. Citisem atât de multe din minunile fă- 
cute de Sfântul Nectarie, încât speram şi 
eu că sfântul ne va veni şi nouă în ajutor. 
La următoarea vizită la doctor, lucrurile 
aveau să se complice şi mai mult, astfel că 
nu numai rinichiul drept avea o problemă, 
ci s-a sesizat la ecograf o dilatare uşoară şi 
la rinichiul stâng, semn că ar avea aceeaşi 

problemă. Dar, pentru a vedea exact cau- 
za, urma să revenim la patru luni ale copi- 
lului pentru a i se putea face urografie (se 
injectează o substanţă de contrast, iar 
apoi este expus la raze pentru a vedea 
exact dacă trece prin ureteră în vezică sau 
se opreşte undeva şi nu poate fi elimina- 
tă). 

Deja gândurile îmi zburau departe şi 
nu puteam concepe că băieţelul meu nu 
va avea parte de o viață normală. Am 
ajuns până la gânduri de genul: ce folos că 
am pus numele sfântului dacă nu ne-a 
ajutat cu nimic? Dar Sfântul Nectarie nu 
s-a supărat şi a continuat să se roage Bu- 
nului Dumnezeu pentru noi. 

Între timp, mătuşa mea de la Bucu- 
reşti a fost la Mănăstirea Radu Vodă, de 
unde ne-a făcut rost de mir de la candela 
Sfântului Nectarie, pentru care-i mulţu- 
mesc din tot sufletul. Astfel, în fiecare 
seară îl ungeam pe băieţelul meu pe ambii 
rinichi, rugându-mă ca Sfântul Nectarie 
să mijlocească o minune pentru noi. 

La cea de-a treia vizită făcută la Cluj, 
i-am făcut băieţelului meu urografia şi ni 
s-a comunicat că rinichiul stâng nu are 
hidronefroză. Explicaţia a fost că, din cau- 

za faptului că rinichiul stâng a preluat şi 
funcţiile celuilalt, este puţin suprasolici- 
tat. Dar noi ştim că minunea vine de la 
Sfântul Nectarie, care s-a rugat neîncetat 
lui Dumnezeu pentru sănătatea fiului nos- 
tru. Ne-am bucurat enorm să auzim că 
rugăciunile noastre au fost ascultate şi 
i-am promis atunci Sfântului Nectarie că, 
dacă vom fi sănătoşi, la anul îi vom face o 
vizită la el acasă, în Eghina. Ne rugăm în 
continuare ca Bunul Dumnezeu să ne ţină 
băieţelul sănătos, chiar dacă va trebui să 
trăiască doar cu un singur rinichi. 
Doamne, ajută-i pe toţi cei neajuto- 
rați! 
(Andreea Gherman) 


oa 
„Malformaţia copilaşului meu” 


În urma unui control periodic pe care 
îl efectuam din trei în trei săptămâni la 
doamna doctor din Oneşti care îmi moni- 
toriza sarcina, bebeluşul a fost diagnosti- 
cat cu hernie diafragmatică congenitală (o 
hernie  diafragmatică congenitală este 
consecutivă urcării, printr-o breşă a dia- 

fragmului legată de o malformaţie con- 
genitală, a viscerelor abdominale, care 
comprimă astfel, mai mult sau mai puţin 
intens, plămânii şi inima). Ea se traduce 
printr-o hipoplazie a plămânilor (aceştia 
sunt insuficient dezvoltați) şi prin mal- 
formaţii cardiace. 

Ecografia permite diagnosticarea unei 
hernii diafragmatice congenitale în timpul 
sarcinii şi asigurarea unei mai bune tra- 
tări în perioada postnatală. La naştere, 
această hernie se manifestă printr-o insu- 
ficienţă gravă şi acută a respirației. Tra- 
tamentul comportă, în general, o reani- 
mare imediată, mai ales respiratorie, ur- 
mată de o suturare chirurgicală a diafrag- 
mului. Această malformaţie este întâlnită 
foarte rar, 1 din 8.000 de copii se nasc cu 
ea, iar rata de supravieţuire este cuprinsă 
între 30-50%. 

După aflarea acestei veşti, au urmat o 
serie de controale la clinici mari din ţară 
(Târgu Mureş, Bucureşti), unde ni s-a 
confirmat diagnosticul bebeluşului. Aşa- 
dar, nu ne rămânea decât să ne rugăm 
Bunului Dumnezeu şi să mergem mai de- 
parte: să duc sarcina la bun sfârşit, să 
nasc prin cezariană la o maternitate din 

Bucureşti, de unde bebeluşul să fie trans- 
ferat la Spitalul de Urgenţă pentru copii, 
unde urma să fie stabilizat şi apoi operat. 
(Ulterior, am aflat că 95% dintre femeile 
ai căror copilaşi au această malformaţie 
optează pentru întreruperea de sarcină. 
Într-adevăr, am fost şi eu întrebată dacă 
doresc acest lucru, dar mi s-a părut înfio- 
rător să faci întrerupere de sarcină la 24 
de săptămâni, şi, în primul rând, m-am 
gândit la Dumnezeu şi la ce păcat mare 
este avortul - 1% dacă ar fi avut şanse, eu 
eram datoare să i le dau.) 

Intre timp, am sunat-o pe prietena 
mea din Bucureşti şi i-am povestit prin ce 
încercare trecem. Ea m-a încurajat, 
spunându-mi că sigur totul are să fie bine, 
şi mi-a spus să citesc Acatistul Sfântului 
Nectarie, pentru că este făcător de minuni 
(de la ea am aflat pentru prima dată de 
Sfântul Nectarie). 

Viaţa şi-a reluat cursul normal, aştep- 
tând momentul naşterii băieţelului nos- 
tru. Bineînţeles că în tot acest timp ne-am 
rugat Bunului Dumnezeu, Domnului nos- 
tru lisus Hristos, Măicuţei Domnului, 
Sfântului Nicolae şi Sfântului Nectarie, ca 

să ne facă parte de el şi să ni-l facă sănă- 
tos. 

Pe 2 septembrie 2011, având deja 38 
de săptămâni, am mers la maternitate 
pentru o ultimă evaluare a sarcinii. Dom- 
nul profesor doctor m-a programat pentru 
cezariană marţi, 6 septembrie 2011. De la 
maternitate am plecat la prietena mea, 
unde am rămas până la operaţie şi mult 
timp după aceea, până am plecat acasă. 

În aceste zile, am fost cu ea la Mănăs- 
tirea Radu Vodă, la moaştele Sfântului 
Nectarie - l-am rugat să aibă grijă de noi 
şi să ne facă copilaşul sănătos, am luat 
ulei de la candela care ardea lângă sfintele 
moaşte şi am vorbit cu părintele de acolo, 
care a spus că sigur copilaşul va fi bine, şi 
atunci să spun lumii întregi că Sfântul 
Nectarie a făcut această minune, că el l-a 
făcut sănătos. 

Prietena mea mi-a dăruit cartea Mi- 
nuni ale Sfântului Nectarie în România, 
pe care am citit-o cât timp am stat la ea. 
Mărturiile celorlalte mămici m-au deter- 
minat şi pe mine să îi promit sfântului că, 
dacă îl va face bine pe băieţelul nostru, îi 
voi pune numele Nectarie şi că voi mărtu- 
risi lumii întregi minunea sa. 

Cât timp am stat la prietena mea, am 
citit Acatistul Sfântului Nectarie şi m-am 
uns pe burtică în semnul crucii cu ulei de 
la candela sfântului. 

Marţi dimineaţa m-am dus la mater- 
nitate pentru internare, luând cu mine şi 
o sticluţă cu ulei de la candela Sfântului 
Nectarie. În timp ce doamnele asistente 
îmi întocmeau actele pentru internare, a 
venit la camera de gardă doamna doctor 
neonatolog care mă cunoştea de la con- 
troalele anterioare, i-am dat ei sticluţa cu 
ulei şi am rugat-o să îl ungă pe bebeluş 
înainte de a pleca cu el la Spitalul de Ur- 
genţă pentru copii. 

Operația de cezariană a decurs nor- 
mal, am avut anestezie parţială, astfel în- 
cât am auzit copilaşul meu când a plâns în 
momentul „ieşirii în lume”, dar nu l-am 
văzut, pentru că trebuia trimis de urgenţă 
la Spitalul de copii. Aici a fost stabilizat, 
doctorii hotărând să îl opereze vineri, 9 
septembrie 2011. 

În prima fază, operaţia a reuşit, dar 
doctorii erau încă rezervaţi, deoarece du- 
pă operaţie apar multe riscuri datorate 
„aşezării normale a organelor”. Într-a- 
devăr, în perioada post-operatorie a făcut 

tahicardie, rezistenţa închiderii canalului 
de la inimă, care a trebuit închis medica- 
mentos (medicament de care ne-a făcut 
rost naşa lui Nectarie), lichid în torace, în 
locul unde a fost stomăcelul (i-a fost făcu- 
tă puncţie, a treia zi lichidul refăcându-se 
la loc). Acest lucru l-a îngrijorat pe docto- 
rul care era de gardă duminica, spunân- 
du-mi că, dacă lichidul s-a refăcut, sigur 
este limfa, iar în acest caz nu se mai poate 
face nimic pentru bebe. 

Acest diagnostic m-a determinat să îl 
botez pe bebe a doua zi. Îl cheamă Mircea 
Nectarie, iar când părintele a terminat 
slujba de botez, Mircea Nectarie s-a miş- 
cat puţin şi a râs. 

După botez au început să apară din ce 
în ce mai multe semne de însănătoşire. 
Evolua de la o zi la alta: mai întâi a fost 
detubat, a început să mănânce, organis- 
mul lui îşi făcea din ce în ce mai bine 
treaba. 

Pe 10 octombrie 2011 am fost exter- 
naţi, urmând să venim la control peste o 
lună (în preajma zilei Sfântului Nectarie). 
Numai că joi, 4 noiembrie 2011, Nectarie 
a început să plângă foarte tare şi să refuze 
alimentaţia, lucru ce m-a îngrijorat, el fi- 

ind un copilaş cuminte: mânca, dormea, 
„se juca” şi doar scâncea din când în când. 
Se vedea clar că ceva îl supăra foarte tare. 
Iniţial, am pus-o pe seama colicilor ab- 
dominale, deoarece spre seară a început 
să mănânce. Însă vineri am luat-o de la 
capăt. Atunci m-am hotărât să îl duc la 
medicul pediatru de la Oneşti. 

Când l-a văzut doamna doctor, a spus 
că ar fi mai bine să mergem la Bucureşti, 
pentru că are insuficienţă respiratorie şi, 
conform radiografiei, ceva nu este în re- 
gulă cu plămânul stâng. Vineri seara, la 
ora 20:00, am plecat cu ambulanţa spre 
Bucureşti. Pe drum, Nectarie a fost ţinut 
cu oxigenul la năsuc, pentru a avea satu- 
rație 100%. Când am ajuns la spital, am 
fost internaţi la secţia de terapie intensi- 
vă, unde a fost stabilizat respirator, au 
spus că ne mai ţin câteva zile pentru a 
termina tratamentul cu antibiotice şi pu- 
tem pleca acasă, pentru că nu se vede ni- 
mic la radiografie şi ecograf, a fost doar o 
viroză care a afectat plămânul stâng mai 
tare. 

Miercuri, de ziua Sfântului Nectarie, a 
început din nou să plângă, ca acasă, şi 
aveam şi programare la doctorul neurolog 

pediatru, la o clinică particulară din Bucu- 
reşti, programare pe care trebuia să o res- 
pectăm, pentru că făcusem rost de ea prin 
naşa lui de botez. 

Tot drumul până la clinică a plâns, iar 
când ne întorceam de la clinică, mi-am 
asumat toate riscurile posibile şi m-am 
abătut pe la Mănăstirea Radu Vodă, la 
moaştele Sfântului Nectarie, am intrat în 
faţă şi l-am aşezat pe racla cu sfintele 
moaşte, rugându-l pe Sfântul Nectarie să 
îl facă bine. 

Când am ajuns cu copilul la spital, 
avea tahicardie şi 39° febră. A fost dus de 
urgenţă în sala de operaţie, intubat şi di- 
agnosticat: reherniere - o bucăţică de co- 
lon era în torace, în partea stângă. Medicii 
au hotărât să îl opereze în acea seară. De 
această dată, Sfântul Nectarie a făcut 
„echipă” cu medicii chirurgi ai lui Necta- 
rie. Operația a reuşit, iar într-o săptămână 
am plecat acasă. 

În tot acest timp am citit Acatistul 
Sfântului Nectarie, Paraclisul Maicii 
Domnului, Acatistul Sfântului Nicolae. 

Când am plecat la acest „drum” (adi- 
că atunci când am aflat de malformaţia 
copilaşului meu), mi-am zis: „Nu se poate 

să te rogi, iar Dumnezeu să nu te ajute! 
Întotdeauna Bunul Dumnezeu îi ajută pe 
oamenii care se roagă”. 

Mulţumesc din suflet Bunului Dum- 
nezeu, Domnului Nostru lisus Hristos, 
pentru darurile minunate pe care ni le fa- 
ce şi, îndeosebi, pentru că ne-a făcut parte 
de copilaşul nostru, Mircea Nectarie, şi Il 
rog să mă învrednicească de atâta bunăta- 
te! 

Mulţumesc din suflet Sfântului Necta- 
rie pentru minunea pe care a făcut-o cu 
copilaşul nostru! Mulţumesc din suflet 
Sfântului Nectarie că mă ajută ori de câte 
ori îl chem, este lângă mine şi în casa 
mea, şi îl rog să mă ierte dacă am greşit cu 
ceva! 

Mulţumesc din suflet Măicuţei Dom- 
nului şi Sfântului Nicolae pentru că mă 
ajută şi sunt lângă mine! 

(Gogu Ana Maria) 


DOR 
„Nu mai avea niciun semn de răceală” 


Pentru prima dată am auzit de Sfântul 
Nectarie de la o colegă de serviciu. O prie- 

tenă a acesteia avea o fetiţă bolnavă de 
cancer la colon. Nu i se dădeau mari şanse 
de supravieţuire. A făcut tratament cu ci- 
tostatice şi rugăciuni zilnice la Sfântul 
Nectarie şi fetiţa s-a făcut bine. 

Auzind-o cu cât drag povesteşte de 
sfântul că a ajutat acea fetiţă şi de alte 
mici minuni făcute cu familia ei, am simţit 
o dorinţă în sufletul meu să-l cunosc mai 
bine. Am fost la Mănăstirea Radu Vodă, 
unde sunt sfintele moaşte, am lăsat un 
acatist, le-am sărutat şi am plecat. De la 
magazinul mănăstirii am cumpărat cartea 
roşie cu viaţa, minunile şi acatistul. Pe 
măsură ce o citeam, m-a captivat şi nu am 
putut să o mai las din mână până nu am 
terminat-o. 

Sunt căsătorită de şapte ani şi avem o 
fetiţă frumoasă de şase ani. Ne mai do- 
ream încă un copil, iar acesta întârzia să 
apară, nu conta dacă era fetiţă sau băieţel. 
Timp de cinci ani ne-am ferit să mai fa- 
cem un copil pentru că ne gândeam noi că 
ar fi însemnat cheltuieli prea mari, altă 
operaţie (primul copil s-a născut prin ce- 
zariană). Îmi era frică, de asemenea, şi de 
o eventuală hemoragie. La prima cezaria- 
nă am sângerat foarte mult, pentru că am 

avut varice interne. Într-un final, când 
ne-am hotărât să facem al doilea copil, nu 
mai rămâneam însărcinată. 

După câteva luni de încercări eşuate, 
am plecat împreună cu soţul şi fetiţa la 
munte, în vacanţă. Am fost la mai multe 
mănăstiri şi biserici pe care le întâlneam 
în drumul nostru. Am ajuns la Schitul 
Sfânta Ana, unde viețuiesc patru călugări. 
Acolo am spus păsul nostru, ne-au fost ci- 
tite rugăciuni pentru dăruire de prunci şi 
întărirea familiei. Am simţit pace şi linişte 
în suflete şi am plecat de acolo cu speran- 
ţa că ceva se va întâmpla. Am mai fost de 
asemenea şi la Mănăstirea Caraiman, un- 
de am lăsat un acatist cu dorinţele noas- 
tre, ne-am rugat la aghiasmatarul plin cu 
icoane. M-am rugat şi Sfântului Nectarie 
să mă ajute să rămân însărcinată. Am 
promis că, dacă voi avea un copil, va purta 
numele lui şi voi scrie minunea făcută cu 
mine. Peste o lună am făcut testul de sar- 
cină şi a ieşit pozitiv. Am fost foarte feri- 
ciţi! Asta a fost prima minune pe care a 
făcut-o sfântul cu mine. 

Încet-încet l-am îndrăgit pe Sfântul 
Nectarie şi îi citeam acatistul aproape zil- 
nic. Când aveam aproape patru luni de 

sarcină, fetiţa mea a răcit foarte tare, fă- 
cea temperatură mare, 409-410. Îmi era 
frică să nu facă convulsii, căci temperatu- 
ra nu îi scădea cu nimic. Lua la interval de 
două ore medicamente de temperatură şi 
antibiotic. Timp de trei zile a trebuit să o 
împachetez cu prosoape cu apă rece. În a 
treia zi, eram în sufragerie, făcuse din nou 
40%. Îmi spunea că o doare rău capul. 
Mi-am amintit că aveam într-o sticluţă 
ulei de la candela sfântului. Am uns fetiţa 
cu el pe frunte în semnul Sfintei Cruci, 
apoi am citit acatistul Sfântului Nectarie 
plângând. Îmi amintesc că am spus 
atunci: „Sfinte Nectarie, fă-o tu bine, că eu 
nu mai ştiu ce să-i mai fac”. Cum am ter- 
minat de citit acatistul, am sărutat-o pe 
frunte. Nu-mi venea să cred, temperatura 
corpului era cea normală. I-am pus totuşi 
termometrul pentru siguranţă. Din acel 
moment nu a mai avut niciun semn de ră- 
ceală, dar noi am continuat totuşi trata- 
mentul. Asta a fost a doua minune. Mi-a 
vindecat fetiţa după numai o singură ru- 
găciune. Îmi pare rău că nu am citit aca- 
tistul din prima zi. 

În vara acestui an, terminam faculta- 
tea şi mai aveam puţin timp până să nasc. 

Acumulasem şi câteva restanţe din anii 
anteriori. M-am rugat din suflet Sfântului 
Nectarie şi Sfântului Ioan Rusul să trec şi 
de acele examene şi am reuşit. A rămas să 
dau licenţa anul următor, deoarece băie- 
țelul meu s-a grăbit să vină pe lume (în 
perioada licenţei). Toată sarcina m-am 
rugat sfântului să mă apere, să mă fereas- 
că de complicaţii la naştere, să fim bine şi 
eu, şi copilul. Nu am sângerat foarte mult 
la naştere. Băieţelul s-a născut mai de- 
vreme cu trei săptămâni având 3,150 kg. 
Spre mâhnirea noastră, am aflat de la 
doamna doctor că are DSV, un orificiu 
interventricular. Ne rugăm pentru sănăta- 
tea lui, să se închidă acel orificiu şi să sca- 
pe de operaţie. La botez a primit şi nume- 
le sfântului, ca să vegheze asupra lui. 
După botezul băiatului, îmi doream în 
sufletul meu să am ceva de la Sfântul Nec- 
tarie din Eghina. Nu aveam suficienţi bani 
pentru o călătorie până acolo. Nu am spus 
nimănui ce era în sufletul meu. Într-o zi, 
soacra mea s-a dus la o biserică din zona 
Gării de Nord să se roage pentru sănăta- 
tea lui Nectarie, ca să i se închidă orificiul 
de la inimă. Preotul de la acea biserică a 
ascultat-o, i-a citit acatistul scris de acasă. 

Auzind că are nepotul bolnav de inimă şi 
că poartă numele sfântului, i-a dat o sti- 
cluţă cu ulei de la candela care arde la 
moaştele din Grecia. Mare minune cum a 
aranjat sfântul să-mi îndeplinească şi do- 
rinţa aceasta! După naştere, timp de patru 
luni băieţelul meu nu dormea noaptea, nu 
dormea ziua mai mult de o oră. Se trezea 
şi plângea mult. Eram foarte obosită şi 
stresată. Nu ştiam ce să-i mai fac. Ajunse- 
sem să cred că mă pedepseşte Dumnezeu 
pentru păcatele mele, simţeam că sunt la 
capătul puterilor, că nu mai pot. 

Am citit cartea Sfântul Nectarie - Mi- 
nuni în România. Atunci mi-am amintit 
că am făcut promisiuni sfântului şi nu 
le-am îndeplinit. Am promis că o să scriu 
undeva dacă va face măcar o minune cu 
mine şi nu am scris. Am promis că o să 
mă spovedesc, dar nu am făcut-o. Sper să 
mă ierte Sfântul Nectarie pentru nerozia 
mea, să mă ajute să-mi găsesc un duhov- 
nic care să nu fie prea aspru cu o păcătoa- 
să ca mine. Am observat că, din seara în 
care m-am apucat să scriu pe foaie aceste 
rânduri, Nectarie a dormit mai bine, nu 
s-a mai trezit atât de des. 

Mulţumesc, Sfinte Nectarie, pentru 
ajutorul dat familiei noastre şi te rugăm 
să ne ajuţi în continuare! 

(Ana Maria Florea) 


OR 
„Sfântul mă ajută neîncetat” 


Sfântul Nectarie este mereu lângă su- 
fletul meu. Dacă stau bine să mă gândesc, 
cred că el m-a chemat să-l cunosc şi a avut 
răbdare până i-am auzit chemarea şi l-am 
găsit. Cred că prima dată am citit despre 
el şi minunile sale în Formula As, dar, 
deşi am fost impresionată şi am dorit să 
aflu mai multe despre el, nu am făcut ni- 
mic în acest sens. A doua chemare a fost 
atunci când nişte prieteni şi-au botezat fe- 
tita la Mănăstirea Radu Vodă. Nici eu, nici 
soţul meu nu ştiam nici unde se află şi nici 
că acolo există o părticică din moaştele 
sfântului. Interesant este faptul că, in- 
trând în biserică, am simţit ceva special, 
aparte. Am văzut răcliţa cu sfintele moaş- 
te şi chiar mă întrebam oare cărui sfânt îi 
aparţin, dar, dat fiind faptul că slujba bo- 
tezului începuse, nu am mai avut cum să 

întreb ceva în acest sens. Am fost foarte 
impresionată de frumuseţea interioară a 
mănăstirii, de slujba botezului, rămânând 
în inima mea mai ales gestul părintelui de 
a duce fetiţa spre închinare moaştelor 
sfântului. I-a încredinţat-o pentru a avea 
grijă de ea în viaţa în care tocmai făcea 
primii paşi. Nu avea să treacă mult timp şi 
eu aveam să fac la fel cu mine şi cu familia 
mea. 

A treia chemare a fost cea hotărâtoa- 
re, cea pe care, în sfârşit, nu numai că am 
auzit-o, dar am şi înţeles-o. Eram în pos- 
tul Crăciunului din anul 2007 când, după 
spovedanie, am intrat în pangarul bisericii 
unde mă spovedisem şi am găsit cartea 
roşie: Sfântul Nectarie Taumaturgul. Ţin 
minte că era foarte frig şi abia aşteptam să 
ajung acasă să mă uit în tihnă peste carte. 
Cum am intrat în casă, m-am apucat să ci- 
tesc. Am început, nerăbdătoare, cu partea 
a doua, cu minunile, şi nu m-am oprit din 
citit decât atunci când am terminat-o. Pur 
şi simplu nu am putut să o las din mână. 
Pe măsură ce citeam, sufletul meu se li- 
niştea şi se întărea în credinţă. A răsărit în 
sufletul meu speranţa, aşa cum poate 
niciodată din copilăria mea nu o mai sim- 

ţisem. Abia atunci mi s-au deschis ochii 
minţii şi am înţeles chemările anterioare. 
Începând de atunci, am încredinţat viaţa 
mea şi a familiei mele sfântului drag, 
Sfântului Nectarie, să ne aibă în grijă, să 
ne întărească în credinţă, să ne ajute să nu 
cădem pe cale. (În familia mea, începând 
cu străbunicii veniţi din Basarabia, Sfân- 
tul Nicolae este considerat ocrotitorul fa- 
miliei. Din ziua aceea, avem doi ocrotitori 
ai familiei, alături de Măicuţa Domnului.) 
Cu mare bucurie, am împărtăşit alor mei 
trăirile mele, i-am dat şi mamei cărticica 
roşie Sfântul Nectarie Taumaturgul şi am 
început să facem acatistul sfântului, să 
mergem să ne închinăm moaştelor sale. 
Eu am fost într-o perioadă foarte des la 
slujbele de liturghie ţinute acolo şi nu 
cred să fi trăit vreodată ceva mai înălțător 
ca atunci! (Trebuie să menţionez faptul că 
acolo am fost prima dată cu soţul meu la 
slujba Sfântului Maslu.) 

Ori de câte ori am o problemă, alerg la 
moaştele Sfântului Nectarie şi, îndată ce 
ajung, acolo, mă liniştesc, speranţa reînvie 
şi furtunile vieţii se potolesc. 

Sfântul mă ajută neîncetat. Vă voi 
spune doar unele dintre minunile făcute 

cu mine. Pe unele aş vrea să le ţin numai 
pentru sufletul meu şi, sunt convinsă, 
există şi altele pe care le-a făcut cu noi şi 
de care, prin credinţa mea slabă, nu sunt 
conştientă. 

Aveam de terminat teza de doctorat şi 
ajunsesem într-un punct în care, pur şi 
simplu, nu mai puteam înainta. Am înce- 
put să merg la Sfânta Liturghie în fiecare 
duminică şi m-am rugat atât Sfântului 
Nectarie cât şi Maicii Domnului care, nu 
după multă vreme, pur şi simplu mi-au 
luminat mintea şi, într-o dimineaţă, 
trezindu-mă din somn, am primit ideea 
salvatoare, care mă ajuta să termin teza. 
Vă mai spun că am simţit efectiv, în fieca- 
re din zilele în care lucram şi în care eram 
extrem de obosită, întărire, sprijin şi pu- 
terea de a merge mai departe. 

M-am rugat mult pentru sănătatea 
familiei mele. Şi iarăşi am primit ajutor. 
Ai mei s-au simţit bine şi au fost ocoliţi de 
boli. (Este adevărat că, după câţiva ani, 
bunica mea a trecut dincolo şi am aflat 
vestea tocmai când mergeam la slujbă la 
Mănăstirea Radu Vodă. M-am prăbuşit de 
durere. Este fiinţa care m-a crescut şi de 
care am fost deosebit de apropiată. Recu- 

nosc că primul gând a fost acela că sfântul 
m-a părăsit, că nu a vrut să o mai ajute să 
mai fie cu noi o vreme. Îi cer iertare şi vă 
spun că mi-am dat seama că, datorită lui, 
anii pe care i-a mai trăit au fost frumoşi şi 
fără nicio altă boală sau suferinţă. Am ac- 
ceptat voia Domnului şi m-am rugat mult 
ca sufletul ei să se odihnească în pace. 
Sunt perfect conştientă de faptul că iubi- 
rea nu moare niciodată şi că, de acolo de 
unde este, se roagă şi ea pentru noi.) 

Se spune în acatistul său: „Bucură-te, 
că degrabă credincioşilor le dai ajutor”. 
Alt ajutor din partea lui s-a arătat neîn- 
târziat. Eu şi soţul meu nu reuşiserăm să 
facem cununia religioasă. La mai puţin de 
un an de când m-am rugat sfântului pen- 
tru ajutor, ne-am cununat religios. A doua 
zi după nuntă, am mers amândoi la moaş- 
tele sfântului să-i mulţumim pentru că 
ne-a deschis drumul spre a face acest pas 
mare şi pentru că a eliminat efectiv toate 
piedicile care ne stătuseră în cale până 
atunci. 

Eu nu reuşisem să mă mut în Bucu- 
reşti, tot făceam naveta şi viaţa mea era 
extrem de grea, eram mereu obosită, nu 
reuşeam să duc la îndeplinire toate sarci- 

nile pe care le primeam şi eram tristă me- 
reu pentru că nu puteam fi acasă, cu soţul 
meu, în fiecare zi. Şi, după nuntă, sfântul 
a mai făcut o minune. Am reuşit să-mi gă- 
sesc un loc de muncă, unde credeţi, chiar 
în apropiere de sfintele sale moaşte! Cu 
alte cuvinte, m-a chemat şi mai aproape 
de el. 

Trebuie să vă spun şi de sprijinul 
extrem de important pe care mi-l dă în fi- 
ecare zi, îmblânzindu-ne duşmanii, adu- 
când linişte în familia noastră. („Bucu- 
ră-te, dezlegarea suferințelor”) 

Se spune în acatistul său: „Bucu- 
ră-te, că pe mulţi din pericole i-ai salvat”, 
şi aşa este. Eu dau mărturie pentru minu- 
nea pe care a făcut-o cu mine într-o zi 
când, după ce veneam de la slujba de Li- 
turghie de la Mănăstirea Radu Vodă, am 
fost salvată de moarte năprasnică. Încer- 
când să ies cu maşina din parcare şi 
uitându-mă în oglinda retrovizoare, nu 
am văzut nicio maşină venind. Am pornit 
uşor şi, deodată, ca din pământ, a trecut 
pe lângă mine o maşină cu o viteză extrem 
de mare. Mergea atât de repede, încât nu 
am mai apucat să frânez. Este incredibil, 
dar maşina respectivă nu m-a atins! Totul 

nu a durat mai mult de o secundă, dar am 
simţit evident mâna protectoare a Sfântu- 
lui Nectarie. 

Îmi pare rău că nu m-am mobilizat să 
scriu mai repede despre toate minunile pe 
care le-a făcut cu mine şi că am tot amâ- 
nat. Când am văzut însă noua carte apăru- 
tă, Sfântul Nectarie - Vindecări minu- 
nate, şi am citit pe ultima pagină că este 
în pregătire o alta, şi că se aşteaptă noi 
mărturii, am simţit o chemare căreia 
m-am grăbit să îi dau curs. 

Vreau să mulţumesc din suflet tuturor 
celor care au dat mărturiile lor de credin- 
tă, tuturor celor care le adună şi le publică 
şi care luptă după propriile puteri pentru 
a păstra vie credinţa în Dumnezeu şi în 
sfinţii Lui. 

Eu nu sunt vrednică de dragostea pe 
care o primesc de la Sfântul Nectarie. Am 
credinţa slabă, mă descurajez repede, mi 
se face frică, îmi pierd speranţa uşor, nu 
reuşesc să-mi adun gândurile în rugăciu- 
ne, dar sfântul este lângă mine şi nu mă 
lasă niciodată. 

(Mădălina D.) 

„Vindecare în zece zile, externare şi aca- 
x» 


sa 


Citind cartea Minunile Sfântului Nec- 
tarie în România, am obligaţia față de 
Sfântul Nectarie să spun o minune săvâr- 
şită pentru o rudă bolnavă. Doctorul care 
a consultat-o ne-a trimis la Bucureşti, cu 
puţine şanse de însănătoşire. În seara în 
care am ajuns în Bucureşti, am rugat o ve- 
rişoară să meargă la Mănăstirea Radu 
Vodă, ca să îmi aducă ulei de la candela 
Sfântului Nectarie. Între timp, în salon a 
venit un doctor să consulte o altă bolnavă 
şi eu l-am rugat să o privească şi pe ruda 
mea, care nu mai mişca deloc. Acesta s-a 
alarmat de ce a văzut în ochii bolnavei şi 
astfel s-a hotărât să fie operată urgent. În 
momentul în care se intra în sala de ope- 
raţie cu bolnava, a sosit verişoara cu buca- 
ta de vată cu ulei de la candela Sfântului 
Nectarie. I-am rugat pe cei care o trans- 
portau pe bolnavă să se oprească şi astfel 
am reuşit să o ung pe frunte cu uleiul de la 
Sfântul Nectarie. După aceea, totul a de- 

curs foarte bine. Vindecare în zece zile, 
externare şi acasă. 

Mulţumesc lui Dumnezeu şi Sfântului 
Nectarie pentru însănătoşirea rudei mele, 
dar şi pentru mine, care simt la tot pasul 
ajutorul de la toţi sfinţii şi de la Maica 
Domnului. 

(Maria) 


OR 
„Copilul nu mai este alergic la nimic” 


Minunile se petrec mereu în jurul 
nostru, dar fie nu le spunem şi altora, fie 
le uităm repede, în mersul grăbit al tim- 
pului. 

Citisem de curând Sfântul Nectarie - 
Minuni în România şi, pentru că urma să 
merg în Bucureşti la un consult medical 
cu băieţelul meu, mi-am propus să ajung 
şi la Mănăstirea Radu Vodă. 

În dimineaţa zilei de 9 decembrie 
2010, am plecat cu maşina personală, cu 
copilul şi bunica spre Bucureşti, pe la ora 
6:00. Afară era încă întuneric şi ceaţă 
groasă. La prima curbă la ieşirea din oraş, 
nu am mai văzut bine şoseaua şi am intrat 

în şanţul de pe contrasens, pe lângă două 
indicatoare de circulaţie. Pasagerii nu au 
păţit nimic, dar maşina a fost puţin avari- 
ată în faţă. Mulţumesc Maicii Domnului şi 
Sfântului Nectarie că ne-au protejat. Fiind 
terenul în pantă şi acoperit cu zăpadă, 
singură nu am putut mişca maşina de aco- 
lo, până când doi buni samariteni au oprit 
şi m-au ajutat să scot maşina din şanţ. 

Maşina încă putea circula, dar, pentru 
că nu ştiam bine ce avarii are, am hotărât 
să merg, doar eu şi băieţelul la Bucureşti 
cu maxi-taxi-ul. 

Am ajuns cu bine la clinica unde 
aveam programare la cabinetul de alergo- 
logie. Băiatul meu avea probleme respira- 
torii şi, la Galaţi, acum 4 ani, doctorii au 
stabilit că este alergic la praf sau alţi fac- 
tori alergeni. În urma consultaţiei, i s-a 
recoltat sânge pentru a se stabili la ce este 
alergic. Ni s-a prescris un tratament cu 
Flixotide şi Nasonex timp de o lună, după 
care trebuia să revenim la control. 

Am avut apoi bucuria să ne închinăm 
la moaştele Sfântului Nectarie, în liniştea 
Mănăstirii Radu Vodă. M-a surprins liniş- 
tea mănăstirii, cu toate că este în centrul 
capitalei. 

Când am revenit la control, am aflat şi 
rezultatul analizei: copilul nu mai este 
alergic la nimic! 

După ani de zile în care am făcut tra- 
tament şi cu Singulair şi fel de fel de anti- 
biotice, pentru că răcea foarte des şi tuşea 
urât, Sfântul Nectarie a făcut încă o mi- 
nune şi cu noi! Nu mai e alergic! 

Bineînţeles că ne-am reîntors la Mă- 
năstirea Radu Vodă să-i mulţumim Sfân- 
tului Nectarie pentru ajutorul dat. Am po- 
vestit aceste minuni rudelor şi prietenilor, 
dar cum la sfârşitul cărţii Sfântul Nectarie 
- Minuni în România suntem îndemnați 
să spunem şi altora despre ajutorul dat de 
sfinţi şi astăzi, chiar dacă noi suntem slabi 
în credinţă şi rugăciune, m-am hotărât să 
vă trimit aceste rânduri drept mărturie şi 
mulţumire Sfântului Nectarie! 

(Mihaela, Tecuci) 


oa 
„Părintele întâlnit de mine” 
În urmă cu opt-nouă ani şi înainte de 
pensionare cu vreo doi ani, mi s-a întâm- 


plat mie, nevrednicei, un fapt cu totul de- 

osebit, pe care nu l-am mărturisit nimă- 
nui. 

Citind şi recitind Minunile Sfântului 
Ierarh Nectarie, m-am simţit vinovată că 
nu l-am relatat, căci îmi propusesem în 
gândul meu să fac asta. Pornesc acum la 
îndeplinirea acestui gând, cu toate că s-a 
scurs atât de mult timp de atunci. 

Într-o zi, a venit la noi, la serviciu, so- 
ţia directorului nostru, povestindu-ne 
despre bucuria de a pleca într-o excursie 
în Grecia, în timpul căreia avea fericita 
ocazie să meargă la Mănăstirea Sfânta 
Treime din Eghina. Eram oarecum „în 
temă” cu viaţa şi minunile Sfântului Nec- 
tarie, căci citisem şi recitisem de mai mul- 
te ori cartea despre dânsul, carte pe care o 
purtam cu mine la serviciu, chiar o ţineam 
pe birou, aceasta fiind o carte cu coperţi 
roşii, din primele ediţii în limba română, 
cu Sfântul Nectarie pe coperta 1 şi cu mai 
multe fotografii alb-negru ale sfântului 
din vremea vieţii şi cu activităţile sale ca 
profesor la seminar. 

Doamna respectivă s-a oferit să ne 
ducă la mănăstire câte un acatist sau po- 
melnic, iar la întoarcere ne-a adus bine- 
cuvântări şi amintiri (ulei sfinţit, o ilustra- 

tă cu mănăstirea şi cu Sfântul Ierarh Nec- 
tarie, tămâie). 

Am pregătit nişte bani, dar, pentru a-i 
schimba în valută, am plecat imediat să 
fac această operaţiune la o casă de schimb 
din apropiere, traversând Bulevardul Ma- 
gheru, nu pe la intersecţia cu stopurile, ci 
direct prin mijlocul străzii, „pe scurtătu- 
ră”, locul fiind în prelungirea străduţei 
din Amzei, unde lucram. Când eram pe la 
jumătatea bulevardului, mi-a apărut în fa- 
tă un părinte îmbrăcat în rasă neagră, 
preoțească, cu medalion la gât, pe care, 
văzându-l, l-am salutat, spunându-i: „Să- 
rut-mâna, părinte”. 

Am mers câţiva paşi mai departe, dar, 
nedumerită că nu mi-a răspuns, am întors 
capul, căci trecuse de mine, şi în acel 
moment am auzit răspunsul: „Evloghia” 
sau aşa ceva, căci nu ştiam ce poate să în- 
semne, aflând mult mai târziu că înseam- 
nă „Binecuvântare”. Trebuie să specific 
că, în acel moment, pe bulevard era o li- 
nişte şi o pace, atât pe stradă, cât şi în aer, 
o bucurie, parcă toate grijile dispăruseră, 
parcă totul se derula cu încetinitorul. 

Uimirea mea a fost şi mai mare când, 
uitându-mă înapoi, nu am văzut niciun 

părinte, ci doar nişte muncitori care în- 
cercau să treacă şi ei strada şi care se ui- 
tau la mine miraţi că vorbesc singură, căci 
sunt convinsă că m-au auzit când l-am sa- 
lutat cu glas destul de tare pe părinte. 

Am rezolvat problema cu banii, şi, 
când m-am întors de la birou, având car- 
tea despre Sfântul Nectarie, mi-a venit 
gândul să mă uit la poze, şi, fără să ştiu ce 
caut, am descoperit că părintele întâlnit 
de mine este identic cu cel dintr-o foto- 
grafie alb-negru. Emoţia a fost şi mai ma- 
re când am descoperit aceasta, citisem 
despre binecuvântările sfântului şi nu-mi 
venea să cred că mi s-a întâmplat mie 
această minune. Şi de ce mie? 

Acest fapt m-a pus pe gânduri şi 
mi-am dat seama că mă încercase un re- 
gret că nu merg şi eu în pelerinaj la sfân- 
tul „acasă”. 

Nu după mult timp, am aflat că la 
Sfânta Mănăstire Radu Vodă venise în dar 
chiar Sfântul Nectarie, prin sfintele sale 
moaşte. 

Deci, aflând acestea, am mers la Sfân- 
tul Nectarie, pentru a-i mulţumi pentru 
„dar”, pentru binecuvântare şi pentru a 
mă închina şi mulțumi pentru darurile sa- 

le, căci mult ajutor primim prin mijlocirea 
sa, pentru iertarea păcatelor şi pentru să- 
nătatea noastră. 

În continuare, vă relatez o altă întâm- 
plare care s-a petrecut în familia noastră 
acum câteva săptămâni. Un nepot de-al 
meu, student şi bolnav de schizofrenie, a 
plecat de acasă şi nu s-a mai întors, cum a 
făcut şi în alte dăţi. De data aceasta, a fost 
anunţată poliţia, şi a fost căutat insistent. 

Auzind acestea, am alergat la Sfântul 
Nectarie pentru ajutor, căci ne aşteptam 
la ce e mai rău, aşa că m-am apucat cu 
nădejde să citesc de câteva ori pe zi acatis- 
tul sfântului, rugându-l să-l găsească şi 
să-l aducă viu acasă. Tot timpul aşteptam 
telefonul cu vestea cea bună, dar a durat 
circa două-trei zile până l-au găsit într-o 
gară din ţară, deshidratat, desculţ şi fără 
acte. 

Tatăl a fost chemat să-l recupereze şi 
nu mi-a dat telefon în acea dimineaţă 
când l-a adus acasă. Fiind foarte îngrijora- 
tă, eu am continuat şi cu mai mare stăru- 
inţă să-l rog pe Sfântul Nectarie să ne aju- 
te. 

După ce am terminat de citit acatistul 
sfântului de trei ori, am primit telefon că 

l-au găsit şi l-au adus acasă cu câteva ore 
înainte. De bucurie şi de emoție pentru 
ajutorul primit, mi-au dat lacrimile şi 
i-am mulțumit Sfântului Nectarie pentru 
ajutorul grabnic pe care ni l-a dat nouă tu- 
turor şi mai cu seamă nepotului meu. 
(Rodica Ionescu, Bucureşti) 


HIR 


„Sfântul Nectarie a făcut minuni cu fetele 
mele” 


Fata din Canada avea probleme în gă- 
sirea unui serviciu aproape de casă, co- 
respunzător pregătirii ei şi mai bine re- 
munerat. Am citit în Formula AS că Sfân- 
tul Nectarie a rezolvat o problemă asemă- 
nătoare unei românce din America, după 
ce ea a citit Acatistul Sfântului Nectarie 
timp de 40 de zile. Exact aşa i s-a întâm- 
plat fetei mele: în a 40-a zi de citit Acatis- 
tul Sfântului Nectarie avea aprobarea 
pentru noul loc de muncă, care îndeplinea 
toate dorinţele ei. 

Fata din România a fost ajutată de 
Sfântul Nectarie într-o problemă de sănă- 
tate. Ea trebuia să facă, la Spitalul Fun- 

deni, o spargere cu laser a pietrelor de la 
rinichi. La spital a fost singură. Fostul ei 
soţ a dus-o numai acolo. Pe mine nu a 
vrut să mă ia. Deci era singură în această 
încercare. Eu m-am dus la Mănăstirea 
Radu Vodă şi m-am rugat Sfântului Nec- 
tarie, în timp ce ea era la spital. Şi iată 
cum a ajutat-o Sfântul Nectarie. În ace- 
eaşi situaţie cu a ei, mai era acolo o 
doamnă împreună cu soțul. Aceşti oameni 
au ajutat-o moral şi fizic, de parcă o cu- 
noşteau de când lumea şi parcă veniseră 
pentru a fi alături de ea în această încer- 
care. Aşa mi-a spus ea: „Mamă, parcă tu 
ai trimis aceşti oameni, ca să nu fiu singu- 
ră”. Era Sfântul Nectarie cel care îi trimi- 
sese. Cred în Sfântul Nectarie şi mă rog 
lui. Bun este Dumnezeu şi minunate sunt 
lucrurile Lui prin sfinţii Săi. Slăvit să fie 
Domnul întru Sfinţii Săi! 

(Mihaela Steliana, Bucureşti) 


OR 
„Parcă sufletul nu a mai fost încărcat” 


Mi se întâmplase un accident în fami- 
lie. Fiul surorii mele se curentase, a stat în 

comă profundă o lună de zile, după care 
recuperarea durează ani. 

Acest moment m-a marcat, eu fiind 
bolnavă cu inima. Mă rugam zi şi noapte 
lui Dumnezeu pentru a-l ajuta să iasă din 
starea de comă, să îşi revină la viaţă. 

Sunt multe rugăciuni de citit, dar sunt 
unele specifice pentru cei bolnavi. Am 
primit o carte - Sfântul Nectarie. Vinde- 
cări minunate, care a fost o binecuvântare 
pentru mine. Starea de sănătate a nepo- 
tului s-a îmbunătăţit enorm, în schimb eu 
aveam pe sufletul meu ca o apăsare 
enormă, care te chinuie fără scăpare. 

Mergând la Mănăstirea Radu Vodă, la 
moaştele Sfântului Nectarie şi rugân- 
du-mă pentru nepot, cât şi pentru casa 
mea, ca să ne aducă binecuvântare şi să- 
nătate şi să fie mijlocitorul nostru către 
Dumnezeu, la biserică am trecut printr-o 
întâmplare neplăcută şi am venit acasă 
supărată. Am luat cartea cu Sfântul Nec- 
tarie şi am citit rugăciunile către el. La un 
moment dat, am simţit cum inima mea a 
fost cuprinsă parcă în mâinile cuiva care 
mi-a răsucit-o, am simţit exact ca atunci 
când rupi un zgârci. Era o putere ca şi 
cum mi-a trecut totul, şi de atunci starea 

negativă a inimii a dispărut. Nu am mai 
luat medicamentele de inimă pe care a 
trebuit să le iau până atunci. 

Parcă sufletul nu a mai fost încărcat, 
că eram într-o situaţie foarte grea. Nu în- 
cetez să Îi mulţumesc Bunului Dumnezeu 
pentru ziua de azi, pentru cea care a tre- 
cut şi pentru cea de mâine. 


HIR 


„Parcă nu eram eu persoana care se ope- 


>» 


ra 


Mă numesc Anişoara O., sunt din Bu- 
cureşti şi am simțit nevoia să vă mărturi- 
sesc ajutorul şi ocrotirea pe care le-am 
primit de la Maica Domnului, Sfântul 
Nectarie, Sfântul Spiridon şi de la alţi 
sfinţi la care m-am rugat. 

De hramul Sfântului Dumitru, s-a 
adus o părticică din Sfânta Cruce. Am 
fost, m-am rugat şi m-am închinat, cum 
merge orice om, şi am înţeles atunci că e 
ceva în neregulă cu sănătatea mea. Ştiam 
că aveam un fibrom, căruia nu îi dădusem 
atenţie, însă acum îi venise rândul. Am 
mers la control la un medic specialist. În 

urma analizelor şi a controalelor repetate, 
singura rezolvare era operaţia, care trebu- 
ia făcută cât mai repede. Eu sunt o fire 
mai fricoasă, nu prea mă grăbeam să mă 
duc să mă operez. Mă rugam la Maica 
Domnului să mă lumineze ce e de făcut. 
Într-o zi am intrat într-o librărie cu cărţi 
religioase şi am văzut cartea Sfântul Nec- 
tarie - Minuni în România, am cumpă- 
rat-o şi am început să citesc din ea. 

Vă spun din tot sufletul: m-am dus să 
mă operez când am citit despre minunile 
sfântului. M-am rugat la Maica Domnului 
şi la Sfântul Nectarie şi le-am simţit ocro- 
tirea. Totul a decurs de parcă nu eram eu 
persoana care se opera. Operația a reuşit. 
După operaţie, trebuia să stau o perioadă 
fără să fac efort, dar situaţia materială nu 
mi-a permis şi a trebuit să încep serviciul. 
Mergeam la control şi îi spuneam medicu- 
lui ce muncă prestam şi nu-i venea să 
creadă. Îmi tot spunea să fiu atentă, ca să 
nu apară complicaţii. Şi, cu ajutorul şi 
ocrotirea Maicii Domnului şi a Sfântului 
Nectarie, totul a fost bine. Am mers la 
Mănăstirea Radu Vodă şi am luat ulei de 
la moaştele Sfântului Nectarie şi, citind în 
cărţile sfântului despre credincioşi pe care 

sfântul i-a binecuvântat cu ulei de la 
moaştele sale din Grecia, mi-am dorit şi 
eu ulei de acolo. Dorinţa mi s-a împlinit: o 
credincioasă a plecat în Grecia, la moaşte- 
le Sfântului, şi aşa am avut şi eu parte de 
ulei de la Sfântul Nectarie şi am simţit bi- 
necuvântarea Sfântului Nectarie, căruia îi 
mulţumesc din tot sufletul. 

(Anişoara O., Bucureşti) 


Q 126 W 


ACATISTUL SFÂNTULUI IERARH 
NECTARIE DIN EGHINA, 
NOUL FACATOR DE MINUNI 


(9 noiembrie) 


După obişnuitul început se zic conda- 
cele şi icoasele: 


Condacul 1: 

Veniţi, ucenicilor ai lui Hristos, care 
însetaţi după împărăţia cea cerească, să îi 
aducem laude iubitului nostru ocrotitor, 
Sfântului Ierarh Nectarie. Şi, mulţumin- 
du-i pentru nemăsurata sa dragoste faţă 
de noi, să-i cântăm într-un glas: Bucu- 
ră-te, Sfinte Ierarhe Nectarie, mare făcă- 
torule de minuni! 


Icosul 1: 

Precum oarecând marele ierarh Nico- 
lae, care fusese întemnițat pentru că l-a 
pălmuit pe ereticul Arie, a fost mângâiat 
de Preacurata Născătoare de Dumnezeu, 
aşa şi tu ai fost mângâiat când ai fost 

aruncat în temniţa prigonirilor, iar Sfân- 
tul Nicolae ţi s-a arătat în vis, spunân- 
du-ţi: „Eu te voi înălța sus, sus de tot...”. 
Prin care minune ni se arată nouă măsura 
sfinţeniei tale, ca să îţi cântăm: 

Bucură-te, bucurie a Bisericii 
dreptmăritoare; 

Bucură-te, dar dăruit lumii de către 
Cel ce Se dăruieşte pe Sine celor credin- 
Cioşi; 

Bucură-te, reazem al monahilor şi al 
mirenilor; 

Bucură-te, pildă pentru păstorii de su- 
flete; 

Bucură-te, încununare a ierarhilor; 

Bucură-te, că, fiind disprețuit de oa- 
menii păcătoşi, ai fost îmbrăţişat de Sfân- 
tul Ierarh Nicolae; 

Bucură-te, că nu ne mai trebuie altă 
mărturie despre sfinţenia ta; 

Bucură-te, că pustnicului athonit i s-a 
descoperit că eşti puternic prigonitor al 
îngerilor căzuţi; 

Bucură-te, dascăl al celor care se stră- 
duiesc să înveţe teologia, sporind în rugă- 
ciune; 

Bucură-te, hram al multor biserici şi 
paraclise; 

Bucură-te, icoană a lui Hristos zugră- 
vită de Duhul Sfânt în vremurile din ur- 
mă; 

Bucură-te, apostol al mântuirii; 

Bucură-te, Sfinte lerarhe Nectarie, 
mare făcătorule de minuni! 


A Condacul al 2-lea: 

Întrebându-te Hristos în vis care este 
pricina pentru care plângi, I-ai răspuns a 
doua zi, scriindu-l că sărăcia, frigul şi 
foamea întunecă frumuseţea copilăriei ta- 
le. Şi, din rânduială dumnezeiască, des- 
chizând scrisoarea ta, negustorul Temis- 
tocle s-a grăbit să îţi trimită cele de trebu- 
ință, iar tu, văzând cum a răspuns Dum- 
nezeu la cererile tale, L-ai lăudat cu ochii 
înlăcrimaţi, cântându-I: Aliluia! 


Icosul al 2-lea: 

Nu de un negustor ca Temistocle au 
nevoie copiii necăjiţi, ci de tine, Sfinte 
Nectarie, ştiind că dragostea ta vine în în- 
tâmpinarea lipsurilor lor, ajutându-i cum 
niciun negustor nu îi poate ajuta. Ca, pri- 
mind sprijinul tău, să li se usuce lacrimile 
şi să îţi cânte cu inima plină de bucurie: 

Bucură-te, cel ce I-ai scris Domnului 
despre necazurile tale; 

Bucură-te, cel ce ne îndemni să Îi 
spunem lui Dumnezeu necazurile noastre; 

Bucură-te, că Hristos a primit episto- 
lia ta şi ţi-a trimis prin negustorul Temis- 
tocle cele de trebuinţă; 

Bucură-te, că Hristos ne trimite prin 
tine ceea ce ne este de folos, ca să mergem 
pe calea mântuirii; 

Bucură-te, dascăl al copiilor cucernici 
care caută adevărata înţelepciune; 

Bucură-te, dezlegare a pântecelor ne- 
roditoare; 

Bucură-te, că uşurezi durerile naşterii 
când mamele te cheamă în ajutor; 

Bucură-te, văzându-i pe pruncii care 
primesc la botez numele tău; 

Bucură-te, că ne povăţuieşti să nu că- 
utăm ajutor de la oameni, ci de la Dumne- 
zeu; 

Bucură-te, cel ce ai trudit din greu 
pentru a-ţi ajuta familia; 

Bucură-te, că îi ajuţi pe oamenii fără 
slujbă să îşi găsească de lucru; 

Bucură-te, apostol al cumpătării; 

Bucură-te, Sfinte lerarhe Nectarie, 
mare făcătorule de minuni! 

Condacul al 3-lea: 

Pe nedrept ai fost prigonit în Alexan- 
dria din pricina urzelilor diavoleşti. Dar tu 
ai purtat fără să te tulburi crucea răbdării, 
învăţându-i pe toţi cei prigoniţi să se roa- 
ge pentru prigonitorii lor şi Domnului să 
Ii cânte: Aliluia! 


Icosul al 3-lea: 

Ca o slugă credincioasă ai fost urmă- 
tor virtuţilor Stăpânului tău, Care S-a ru- 
gat pentru cei care Îl răstigneau pe lemnul 
crucii, şi te-ai rugat pentru cei care te-au 
răstignit pe crucea răbdării. Pentru care, 
folosindu-ne de virtutea ta, îţi zicem cu 
glas de bucurie: 

Bucură-te, sprijinitor al celor apăsaţi 
de răutatea celor vicleni; 

Bucură-te, că te-ai rugat pentru lumi- 
narea celor ce te nedreptăţeau; 

Bucură-te, că nu te-ai gândit la binele 
tău, ci numai la binele Bisericii; 

Bucură-te, că nu te-ai tulburat de hu- 
lele celor care nu au vrut să asculte învă- 
ţăturile tale; 

Bucură-te, cel ce l-ai ajutat pe bolna- 
vul Lucian să nu îşi piardă slujba; 

Bucură-te, că, fără să te scârbeşti, ai 
făcut în locul lui curăţenie în locaşul se- 
minarului; 

Bucură-te, că, pentru smerenia ta, 
Hristos ţi-a primit osteneala ca pe o nevo- 
inţă pustnicească; 

Bucură-te, arătându-ne că nicio mun- 
că cinstită nu trebuie dispreţuită; 

Bucură-te, că, fiind prigonit pe ne- 
drept, ai răbdat mucenicia fără-de-sânge; 

Bucură-te, pavăză a creştinilor batjo- 
coriţi pentru credinţa lor; 

Bucură-te, cel care ne înveţi să pri- 
mim defăimările necredincioşilor ca pe 
nişte cununi de mult preţ; 

Bucură-te, apostol al răbdării; 

Bucură-te, Sfinte Ierarhe Nectarie, 
mare făcătorule de minuni! 


Condacul al 4-lea: 

Ai socotit că sufletele din obştea Cuvi- 
oasei Xenia aveau nevoie de tine şi ai ve- 
nit cu dragoste în Eghina, pentru a le fi 
povăţuitor celor care voiau să urce pe sca- 
ra desăvârşirii. Iar ele, cu mulţumire, I-au 
cântat lui Dumnezeu: Aliluia! 

Icosul al 4-lea: 

Mai mult decât ucenicele tale din 
Eghina, care, lepădând lumea, au ascultat 
chemarea cea cerească, avem noi nevoie 
de povăţuirea ta, sfinte al lui Dumnezeu, 
pentru că ispitele ne învăluie şi patimile 
ne apasă, şi nu găsim ieşire din viforul în 
care ne aflăm. Dar, nădăjduind spre aju- 
torul tău, îţi cântăm: 

Bucură-te, îndrumător al monahilor şi 
al monahiilor care au lepădat înţelepciu- 
nea acestui veac; 

Bucură-te, pavăză a mirenilor care 
duc o viaţă jertfelnică; 

Bucură-te, că aduci liniştea mănăstirii 
în casele acestora; 

Bucură-te, cel ce îi iubeşti pe cei care 
poartă în inimi dragostea pentru aproape- 
le lor; 

Bucură-te, luminător al duhovnicilor, 
pentru rugăciunile ucenicilor lor; 

Bucură-te, mână întinsă creştinilor, 
pentru rugăciunile preoţilor; 

Bucură-te, ocrotitor al copiilor, pen- 
tru rugăciunile părinţilor lor; 

Bucură-te, înţelepţitor al părinţilor, 
pentru rugăciunile fiilor; 

Bucură-te, chivot al rugăciunii de care 
atingându-se creştinii gustă din pacea 
veacului ce va să vină; 

Bucură-te, că îi ajuţi pe creştini să tră- 
iască după voia lui Dumnezeu; 

Bucură-te, rază a virtuţii pe care întu- 
nericul acestei lumi nu o poate acoperi; 

Bucură-te, apostol al desăvârşirii; 

Bucură-te, Sfinte lerarhe Nectarie, 
mare făcătorule de minuni! 


Condacul al 5-lea: 

S-a mâhnit bătrânul pescar văzând că 
marea era plină de rechini şi osteneala sa 
rămânea fără rod. Tu ai binecuvântat cu 
credinţă năvodul lui şi, prin rugăciune, ai 
izgonit peştii răpitori, pentru care pesca- 
rul I-a mulţumit lui Dumnezeu, cântând: 
Aliluia! 


Icosul al 5-lea: 

Şi noi suntem încercaţi de greutăţile 
vieţii, şi noi suntem întristaţi văzând cum 
peştii necazurilor au intrat în marea sufle- 
telor noastre. Şi, ştiindu-ne neputinţele, 
alergăm la ajutorul tău, precum pescarul 
de odinioară. Arată-ne puterea mijlociri- 

lor tale, Sfinte Ierarhe Nectarie, ca să îţi 
cântăm cu inimă mulţumitoare: 

Bucură-te, că îi ajuţi pe cei covârşiţi 
de necazuri; 

Bucură-te, cel care cu dragoste alungi 
deznădejdea din inimile noastre; 

Bucură-te, că dai hrană celor flă- 
mânzi; 

Bucură-te, că îi îmbraci pe cei goi; 

Bucură-te, liman al celor fără adă- 
post; 

Bucură-te, cel ce l-ai pedepsit pe cel 
care nu voia să îşi ajute aproapele; 

Bucură-te, că îi îndemni pe cei pedep- 
siți de Dumnezeu să-şi cunoască păcatele; 

Bucură-te, prieten care sari în ajuto- 
rul celor năpăstuiţi şi al celor apăsaţi de 
singurătate; 

Bucură-te, că tânărului care voia să se 
sinucidă i-ai întors gândul cel rău; 

Bucură-te, că ai fost nou tată pentru 
fiica celui care îşi ucisese fratele; 

Bucură-te, nou ierarh Nicolae care ai 
avut grijă de mântuirea ei şi a surorilor 
sale; 

Bucură-te, apostol al ajutorului dum- 
nezeiesc; 

Bucură-te, Sfinte lerarhe Nectarie, 
mare făcătorule de minuni! 


Condacul al 6-lea: 

Cine poate spune mulţimea minunilor 
tale, sfinte al lui Dumnezeu? Că toţi cei 
care te-au chemat în ajutor au fost mân- 
gâiaţi în nevoile lor. Şi, împreună cu bol- 
navii care au primit prin tine tămăduire 
minunată, I-au cântat lui Dumnezeu: Ali- 
luia! 


Icosul al 6-lea: 

Apăsătoare este crucea bolii, Sfinte 
Nectarie, şi încă mai grea este atunci când 
nu vedem în ea leacul trimis de Dumne- 
zeu pentru tămăduirea sufletelor noastre. 
Cerându-ţi să te rogi lui Dumnezeu pentru 
înţelepţirea celor care cârtesc din pricina 
bolilor, te rugăm să le vii în ajutor, 
tămăduindu-i degrabă, ca să îţi cânte îm- 
preună cu noi: 

Bucură-te, că, arătându-te grabnic 
tămăduitor, îndată după adormirea ta ai 
vindecat un bolnav; 

Bucură-te, că cei vindecaţi de tine au 
mărturisit harul tău; 

Bucură-te, ceresc doctor fără-de-ar- 
ginţi, ajutător al doctorilor pământeşti; 

Bucură-te, că uşurezi durerile celor 
care se închină la sfintele tale moaşte; 

Bucură-te, că cei care se roagă în faţa 
icoanei tale primesc puterea de a răbda 
boala; 

Bucură-te, izgonitor al duhurilor ne- 
curate şi al căpeteniilor lor; 

Bucură-te, cel ce ai tămăduit şi tămă- 
duieşti cele mai grele suferinţe; 

Bucură-te, ştiind că la Dumnezeu 
nicio boală nu este fără leac; 

Bucură-te, cel ce ai purtat crucea bolii 
fără să cârteşti; 

Bucură-te, că ai fost vindecat în chip 
minunat de Preasfânta Născătoare de 
Dumnezeu; 

Bucură-te, că acum te rogi ei pentru 
tămăduirea celor bolnavi; 

Bucură-te, apostol al vindecărilor tru- 
peşti şi sufleteşti; 

Bucură-te, Sfinte lerarhe Nectarie, 
mare făcătorule de minuni! 


Condacul al 7-lea: 
După trecerea ta la Domnul, în chip 
minunat te-ai arătat oamenilor care aveau 

nevoie de sprijinul tău, pentru a le fi călă- 
uză pe calea mântuirii. Şi noi, deşi nu am 
primit un asemenea semn, ne-am împăr- 
tăşit de bucuria lor când am aflat despre 
arătările tale şi I-am cântat lui Dumnezeu 
într-un cuget cu ei: Aliluia! 


Icosul al 7-lea: 

Vedem că se împuţinează credinţa şi 
că se răspândesc apostazia şi desfrâul. 
Dar, luând aminte la grija pe care ai ară- 
tat-o celor cărora te-ai arătat după moar- 
te, nu ne vom teme de povara ispitelor, 
căci vom nădăjdui în ajutorul tău. Pe 
mulţi i-ai ajutat, arătându-te lor, dar pe şi 
mai mulţi i-ai ajutat fără ca ei să ştie de 
unde le vine ajutorul. Știind aceasta, îţi 
mulţumim zicând: 

Bucură-te, că şi după moarte propo- 
văduieşti credinţa ortodoxă; 

Bucură-te, mângâindu-i pe creştinii 
cărora te arăţi în chip minunat; 

Bucură-te, că, auzind despre arătările 
tale, mulţi capătă nădejde în ajutorul tău; 

Bucură-te, cel ce te-ai arătat de multe 
ori ucenicului tău, Cuviosului Filothei; 

Bucură-te, că te arăţi celor care au ne- 
voie de mângâierea ta sfântă; 

Bucură-te, că nu te arăţi celor care 
caută cu mândrie semne minunate; 

Bucură-te, că, după ce te-a văzut fără 
să îşi dea seama că ai murit, jandarmul a 
crezut în Dumnezeu; 

Bucură-te, că părintele care purta 
numele tău a ascultat cererea ta de a-ţi ri- 
dica un paraclis; 

Bucură-te, cel ce ai venit ca un pelerin 
la biserica sa; 

Bucură-te, că ai fost văzut şi de alţi 
credincioşi; 

Bucură-te, că, primind binecuvânta- 
rea ta, părintele Nectarie a fost tămăduit 
prin rugăciunile tale; 

Bucură-te, apostol al biruirii legilor fi- 
rii prin harul Celui ce a făcut cerul şi pă- 
mântul; 

Bucură-te, Sfinte lerarhe Nectarie, 
mare făcătorule de minuni! 


Condacul al 8-lea: 

Simţind de departe mireasma sfinte- 
lor tale moaşte, tânăra desfrânată a venit 
la mormântul tău, înfiorându-se. Şi, dă- 
ruindu-ţi podoaba ei de mult preţ ca mul- 
ţumire că i-ai arătat drumul spre Hristos, 

s-a lepădat de păcatele ei, cântându-l lui 
Dumnezeu: Aliluia! 


Icosul al 8-lea: 

Nu avem pocăinţa desfrânatei, Sfinte 
Nectarie, şi marea patimilor se luptă să ne 
tragă în adâncuri. Dar avem nădejde în 
ajutorul tău cel puternic şi, rugându-te să 
ne ridici din căderea în care ne aflăm, îţi 
cântăm unele ca acestea: 

Bucură-te, primind darul păcătoasei 
împreună cu lacrimile ei; 

Bucură-te, cel ce nu te scârbeşti a-i 
ajuta pe păcătoşii care se pocăiesc; 

Bucură-te, că îi înveţi pe creştini să se 
împotrivească desfrâului şi patimilor; 

Bucură-te, văzând roadele pocăinţei 
noastre; 

Bucură-te, cel ce îi îndrumi pe păcă- 
toşi spre scaunul spovedaniei; 

Bucură-te, tunet care îi trezeşti pe cei 
care îşi ascund păcatele, batjocorind Tai- 
na Spovedaniei; 

Bucură-te, duhovnic sfânt, care îi ajuţi 
pe creştini să îşi găsească păstorii de care 
au nevoie; 

Bucură-te, cel ce te rogi pentru în- 
dreptarea noastră; 

Bucură-te, că, ori de câte ori cădem în 
păcate, ne ajuţi să ne ridicăm; 

Bucură-te, mângâietor al celor care se 
luptă cu ispitele şi se leapădă de mândrie; 

Bucură-te, glas al Evangheliei care 
mustri păcatele pe care lumea le socoteşte 
nevinovate; 

Bucură-te, apostol al pocăinţei tămă- 
duitoare de suflete; 

Bucură-te, Sfinte lerarhe Nectarie, 
mare făcătorule de minuni! 


Condacul al 9-lea: 

Urmaş al Sfântului Marcu al Efesului 
te-ai arătat, apărând credinţa cea curată 
de rătăcirile ereticilor, şi, pentru râvna ta, 
Dumnezeu te-a primit în ceata Cuvântă- 
torilor-de-Dumnezeu, împreună cu care 
cânţi neîncetat: Aliluia! 


Icosul al 9-lea: 

Apărător râvnitor al predaniilor Sfin- 
ţilor Părinţi ai fost, Sfinte Nectarie, spre 
mâhnirea celor care preţuiau mai mult 
cugetarea omenească decât pe cea insufla- 
tă de Dumnezeu. Pentru care te lăudăm 
zicând: 


Q 141% 


Bucură-te, că ne înveţi să unim dreap- 
ta-făptuire cu dreapta-cugetare; 

Bucură-te, rudenie duhovnicească a 
Sfântului Marcu, noul apostol din Efes; 

Bucură-te, prieten al Sfântului Fotie, 
înțeleptul patriarh al Constantinopolului; 

Bucură-te, vestitor al învățăturilor 
Sfintei Biserici; 

Bucură-te, apărătorule al celor ce iu- 
besc predaniile Sfinţilor Părinţi; 

Bucură-te, că, asemenea Sfântului 
Maxim Grecul, ai răbdat prigoană de la 
cei de o credinţă cu tine; 

Bucură-te, că, urmând aceluia, ai vă- 
dit rătăcirile ereticilor; 

Bucură-te, că, fără să te scârbeşti de 
cei de alte credinţe, te-ai scârbit de min- 
ciunile lor; 

Bucură-te, pildă pentru ierarhii care 
apără credinţa ortodoxă; 

Bucură-te, potrivnic al celor care răs- 
tălmăcesc adevărul; 

Bucură-te, bucurie a celor prigoniţi 
pentru Hristos; 

Bucură-te, apostol râvnitor al dreptei 
credinţe; 

Bucură-te, Sfinte lerarhe Nectarie, 
mare făcătorule de minuni! 

Condacul al 10-lea: 

Din lucrarea vrăjmaşului, pentru pă- 
catele unor credincioşi sau chiar ale unor 
nevrednici slujitori ai altarului, unii oa- 
meni se smintesc şi se îndepărtează de Bi- 
serică. Pune-le înainte chipul vieţuirii tale 
jertfelnice, o, sfinte al lui Dumnezeu, şi, 
întorcându-i pe drumul cel bun, învaţă-i 
să cânte împreună cu tine: Aliluia! 


A Icosul al 10-lea: 

În focul încercărilor, puţină credinţă 
avem, sfinte al lui Dumnezeu, şi în inimile 
noastre se cuibăresc uşor îndoiala şi dez- 
nădejdea. Nu vrem să fim osândiţi pentru 
aceasta de către Dreptul Judecător, Sfinte 
Nectarie, ci vrem ca, prin rugăciunile tale, 
să fim întăriţi în credinţă, în nădejde şi în 
dragoste, pe care dobândindu-le să îţi 
cântăm: 

Bucură-te, că mulţi oameni citesc sau 
află despre viaţa ta minunată; 

Bucură-te, că ei te cheamă să le fii 
ocrotitor; 

Bucură-te, că cei slabi se întăresc prin 
dragostea ta; 

Bucură-te, alinare a sufletelor zdrobi- 
te de încercări; 

Bucură-te, îndepărtând îndoiala din 
inimile noastre; 

Bucură-te, învăţându-ne să nu fim 
tulburaţi de sminteala pe care o împrăştie 
diavolul; 

Bucură-te, povăţuindu-i pe creştini să 
părăsească păcatul şi minciuna; 

Bucură-te, balsam pentru inimile ră- 
nite de păcat; 

Bucură-te, cel ce ne-ai învăţat să nu 
amestecăm lumina cu întunericul; 

Bucură-te, că goneşti necredinţa cu 
care ne ispitesc duhurile necurate; 

Bucură-te, mărturie a împărăției ce- 
rurilor; 

Bucură-te, apostol al virtuţii pentru 
păstori şi păstoriţi; 

Bucură-te, Sfinte lerarhe Nectarie, 
mare făcătorule de minuni! 


Condacul al 11-lea: 

Trupul tău a devenit templu al Duhu- 
lui Sfânt şi moaştele tale au izvorât bu- 
nă-mireasmă, arătând harul pe care l-ai 
primit de la Dumnezeu. Şi, închinându-se 
sfintelor tale moaşte, credincioşii prind 
putere în lupta duhovnicească, cântându-l 
lui Dumnezeu: Aliluia! 

Icosul al 11-lea: 

„Fu L-am rugat pe Dumnezeu ca 
moaştele mele să fie împărțite în întreaga 
lume”, i-ai spus femeii care se întristase, 
neştiind pricina pentru care, la multă 
vreme după adormirea ta, trupul tău pă- 
rea să se supună legilor firii. Şi din oasele 
tale a izvorât mir, de a cărui mireasmă 
s-au minunat credincioşii din toată lumea 
care s-au învrednicit să primească în bise- 
ricile lor câte o părticică din sfintele tale 
moaşte. Pentru care îţi cântă: 

Bucură-te, că Domnul a vrut ca lumea 
întreagă să afle despre sfinţenia ta; 

Bucură-te, că trupul tău a fost biserică 
vie; 

Bucură-te, că inima ta a fost altar al 
lui Dumnezeu; 

Bucură-te, că, atunci când maicile au 
vrut să îţi pună epitrahilul pe sfintele 
moaşte, ţi-ai ridicat capul; 

Bucură-te, că, deşi te desfătezi de 
frumuseţile raiului, nu te îndepărtezi de 
cei care te cinstesc; 

Bucură-te, că, rugându-se la mormân- 
tul tău, maicile au prins aripi duhovni- 
ceşti; 

Bucură-te, că, urmând poveţele tale, 
Cuvioasa stareță Xenia a primit alese da- 
ruri duhovniceşti; 

Bucură-te, că ucenica ta a dobândit 
harisma vederii cu duhul; 

Bucură-te, că, închinându-se la racla 
ta, Cuviosul Filothei a râvnit a-ţi urma pe 
calea sfințeniei; 

Bucură-te, că, şi după ce ai trecut la 
Domnul, i-ai îndrumat paşii spre intrarea 
în împărăţia cerească; 

Bucură-te, văzându-i pe credincioşii 
care, aflând despre vieţuirea ta, pun înce- 
put bun mântuirii; 

Bucură-te, apostol al sfințirii creştini- 
lor în vremurile din urmă; 

Bucură-te, Sfinte lerarhe Nectarie, 
mare făcătorule de minuni! 


Condacul al 12-lea: 
Tămăduind-o de boala ei pe femeia ce 
purta numele Sfintei Parascheva, ai mus- 
trat-o mai apoi că nu s-a grăbit să mărtu- 
risească altora ajutorul tău. Şi, primind cu 
smerenie mustrarea ta, ea a scris de înda- 
tă cum ai vindecat-o, îndemnându-ne să Îi 

cântăm lui Dumnezeu: Aliluia! 


Q 146 W 


Icosul al 12-lea: 

Pentru a nu fi mustraţi ca femeia ace- 
ea, chiar de nu avem priceperea de a măr- 
turisi minunile tale, nu vom tăcea a le 
vorbi altora despre ajutorul pe care îl dai 
celor care se roagă ţie. Pentru ca, împreu- 
nă cu noi, şi ei să te laude cu glas de bucu- 
rie, spunând: 

Bucură-te, ocrotitorule făcător de mi- 
nuni; 

Bucură-te, ierarh făcător de minuni; 

Bucură-te, mare făcătorule de mi- 


nuni; 
Bucură-te, că nu ne săturăm să îţi 
aducem laude; 


Bucură-te, floare aleasă a raiului; 

Bucură-te, prieten al creştinilor care 
dau mărturie despre puterea ta; 

Bucură-te, învăţându-ne să mărturi- 
sim minunile tale; 

Bucură-te, că nu vrei să ţinem lumina 
sub obroc; 

Bucură-te, primind rugăciunile cre- 
dincioşilor care au nădejde în ajutorul 
tău; 

Bucură-te, că nenumărată mulţime de 
oameni ţi-au mulțumit pentru ajutor; 

Bucură-te, mustrătorule al celor nere- 
cunoscători; 

Bucură-te, apostol al minunilor lui 
Dumnezeu; 

Bucură-te, Sfinte lerarhe Nectarie, 
mare făcătorule de minuni! 


Condacul al 13-lea: 

O, Sfinte Nectarie, sprijin al celor care 
ÎI mărturisesc şi Îl vor mărturisi pe Hris- 
tos prin viaţa lor, răbdând felurite prigoa- 
ne din partea văzuţilor şi nevăzuţilor 
vrăjmaşi, ocroteşte-i cu puterea ta pe toţi 
creştinii, uşurându-le suferințele şi întă- 
rindu-i în lupta duhovnicească, pentru ca 
să Îi cânte împreună cu tine Dumnezeului 
celui Viu: Aliluia! 


Acest Condac se zice de trei ori. Apoi 
iarăşi se zice Icosul întâi: Precum oare- 
când marele ierarh Nicolae... şi Condacul 
întâi: Veniţi, ucenicilor ai lui Hristos... 
Apoi se zice această 

Rugăciune 


O, preasfinte şi întru tot lăudate, mare 
făcătorule de minuni Nectarie, primeşte 
această puţină rugăciune de la noi, ne- 
vrednicii robii tăi, căci către tine, ca la un 
adevărat izvor de tămăduiri şi grabnic fo- 
lositor şi ajutător preaminunat scăpând şi 
către sfânt chipul icoanei tale privind, cu 
lacrimi fierbinţi ne rugăm ţie: vezi, sfinte, 
durerile noastre, vezi sărăcia şi ticăloşia 
noastră. Vezi bubele sufletelor şi ale tru- 
purilor noastre. Ne rugăm ţie, Sfinte Nec- 
tarie, grăbeşte de ne ajută cu neîncetatele 
şi sfintele tale rugăciuni şi ne sprijineşte 
pe noi, robii tăi. Ia aminte la suspinele 
noastre şi nu ne trece cu vederea pe noi, 
ticăloşii şi scârbiţii, că ştim, sfinte al lui 
Dumnezeu, că de ai şi pătimit grele prigo- 
niri pentru dragostea lui Hristos, dar prin 
ele ai aflat dar de la Dumnezeu şi astăzi 
vieţuieşti luminat în Împărăţia cea gătită 
sfinţilor, fiindcă ne-am încredinţat că, şi 
după mutarea ta din viaţa aceasta trecă- 
toare, cine a năzuit la ajutorul tău şi cu 
credinţă ţi s-a rugat nu a rămas neajutat. 
Că cine te-a chemat pe tine întru ajutor şi 
nu l-ai auzit? Sau cine te-a chemat pe tine, 

de minuni făcătorule, şi tu l-ai trecut cu 
vederea? Sau cărui om, în dureri aflân- 
du-se şi alergând spre ajutorul tău, nu i-ai 
uşurat suferinţa? Minunile şi ajutorul tău 
ne-au făcut şi pe noi, ticăloşii şi scârbiţii, 
să te chemăm în ajutor. Am auzit că tru- 
pul tău a rămas neputrezit, pentru a întări 
în noi credinţa în înviere. Am auzit şi că, 
din dragoste pentru poporul credincios, 
mai apoi L-ai rugat pe Dumnezeu ca bine- 
cuvântarea sfintelor tale moaşte să se răs- 
pândească în toată lumea. Ştim, o, alesule 
ierarh, de mulţimea tămăduirilor pe care 
le-ai făcut, nou doctor fără-de-arginţi ară- 
tându-te. Nu cunoaştem nici suferinţă şi 
nici durere pe care să nu le poţi alina. Nu 
cunoaştem nicio boală căreia tu să nu îi 
poţi aduce tămăduire, dacă tămăduirea 
este spre mântuirea celor ce se roagă ţie. 
Dar, mai mult decât atât, nu numai că ai 
tămăduit boli despre care doctorii ziceau 
că nu pot fi tămăduite, ci şi pe mulţi bol- 
navi i-ai ajutat să se întărească în credinţă 
şi în răbdare, şi să ia plată de la Dumne- 
zeu pentru osteneala lor. Şi aceştia, fără să 
primească tămăduirea trupească, au pri- 
mit tămăduirea sufletească şi I-au mul- 
tumit Domnului că, prin ghimpele bolii, 

au fost aduşi de la iubirea acestei lumi la 
iubirea celor sfinte, de la calea cea largă a 
patimilor la calea cea îngustă a mântuirii. 
Aceste minuni ale tale, sfinte, ne-au 
făcut şi pe noi a crede că la orice facere de 
bine eşti gata ajutător şi grabnic folositor 
şi sprijin minunat. De aceea, suntem în- 
credinţaţi că pe tot cel ce aleargă la tine, 
cerând cu credinţă ajutor, nu-l treci cu 
vederea. Pentru aceasta şi noi credem că 
şi acum acelaşi eşti, sfinte, precum atunci 
când i-ai ajutat pe cei care au alergat la ti- 
ne. Credinţa noastră este slabă, dar, fiind 
scârbiţi şi în pagubă, alergăm la tine cu 
credinţă şi cu lacrimi. Îngenunchind, ne 
rugăm ţie, Sfinte Ierarhe Nectarie, ca să te 
rogi pentru noi lui Hristos, Fiul lui Dum- 
nezeu, Cel ce n-a trecut cu vederea rugă- 
ciunile tale cele jertfelnice, ci te-a ascultat 
şi te-a întărit şi te-a primit în cereştile lo- 
caşuri. Către Acela roagă-te, ca să fim şi 
noi ajutaţi şi miluiţi, pentru rugăciunile 
tale, şi din pagube şi necazuri izbăviţi, ca 
să lăudăm şi să binecuvântăm şi să slăvim 
întru-tot-lăudatul şi preaputernicul nume 
al Tatălui şi al Fiului şi al Sfântului Duh, 
acum şi pururea şi în vecii vecilor. Amin. 
Şi se face otpustul. 

AQ AQPA 
Nota editorului 


polc:t:olc:toicii 


Cu ajutorul lui Dumnezeu, în ultimii 
ani am adunat o mulţime de mărturii 
despre minunile săvârşite de Sfântul Nec- 
tarie din Eghina. O parte le-am tipărit de- 
ja, în volumele Sfântul Nectarie - Minuni 
în România şi Sfântul Nectarie - Vinde- 
cări minunate, altele sunt cuprinse în 
acest volum, iar altele urmează să apară în 
volumul Minunile Sfântului Nectarie din 
Eghina românească. 

Îi rog pe toţi cititorii care au avut par- 
te de ajutorul minunat al Sfântului Necta- 
rie să îmi trimită mărturiile lor prin poştă, 
pe adresa Editurii Areopag (str. Alexan- 
dru Vlahuţă, nr. 2, bl. M 50, scara 2, ap. 
62, sector 3, Bucureşti, cod 031023), sau 
pe adresa de e-mail danionvasile(Oya- 
hoo.com, pentru a fi postate pe site-ul 
creat special www.sfantulnectariedineghi- 
na.ro, iar mai apoi tipărite în volum. 

Îi mulţumesc pe această cale Preasfin- 
titului Varsanufie Prahoveanul, care mi-a 
dat binecuvântarea de a strânge şi de a ti- 
pări astfel de mărturii încă de când, la 
Mănăstirea Radu Vodă, unde era stareţ, a 
fost adusă o părticică din moaştele Sfân- 
tului Nectarie... 


Danion Vasile 

DADA 


Cuprins 
SOMA 

Tntrõdütere mesna NI RR NEI RI 5 
„Riscul la care mama s-a expus...”........ 15 
„Acum lucrează la o companie foarte 

|n ae IMC) PICIOR RD PIE VI, E AR eri 0 A 20 
„Şansele erau aproape inexistente”...... 21 
„Sfântul mi-a dat lecţii de iubire”......... 25 
„Totul s-a schimbat în bine”.............ee. 27 
„Pentru mine a fost clară mijlocirea 

2) pia iul 6 MRI AR e e ETA AR e E RI E RR 35 
„Cel mai bun loc de muncă”.............eee.. 45 
„Ne-am găsit casa mult visată”.............. 47 
„Copiii au luat numai note de 10”......... 49 
„Îmi simt sufletul mai uşor”... 51 
„Îi multumesc Domnului pentru 
această încercare”... nenea eeeeeeee 54 
„Nicio celulă malignă detectabilă”........ 59 
„A înfăptuit o minune cu piciorul 

soțului EU pase seo one oana 63 
„Minunile lui Dumnezeu 
mi se întâmplă în fiecare zi”...............-. 67 

„Din analize reiese că ar putea 


Să: aibă cancer cica piata dee aa cata a 72 
„A venit cea mai grea parte a vieţii 

mele n i eesti at poe te 75 
„Sfântul Nectarie ne-a ajutat băieţelul 
să rămână sănătos”... nenea 88 
„Malformaţia copilaşului meu”............ 92 
„Nu mai avea niciun semn de 

lE Le A E E RE Iu 100 
„Sfântul mă ajută neîncetat”................ 106 
„Vindecare în zece zile, externare 

ŞI ACASA. zoo cao teză alea aaa a 113 
„Copilul nu mai este alergic la 

ITI E? Acel eat a a ar taina ca 114 
„Părintele întâlnit de mine”................. 116 
„Sfântul Nectarie a făcut minuni cu 

fetele mele”... nene aena 121 
„Parcă sufletul nu a mai fost 

ICAECa LE cesta decta ar er a 0 st 122 
„Parcă nu eram eu persoana care se 

opera Soto te i a goi dl ta 124 
Acatistul Sfântului Ierarh Nectarie...... 127 
Nota editorului șes, caca tc dona ie 152 

Cărţi apărute la Editura Areopag 


*** - Sfântul Nectarie - Minuni în Româ- 
nia 

*** - Sfântul Nectarie - Vindecări minu- 
nate 

*** - Minuni contemporane 

Sfântul Ilarion Troiţki — Creştinismul sau 
Biserica? 

Părintele Mihail Polski — Lacrimi şi mi- 
nuni din Rusia însângerată 

Părintele Mihail Polski - Noii martiri ai 
pământului rus 

*** - Mărturisitorii din închisorile comu- 
niste. Minuni. Mărturii. Repere. 

*** — Sfinţi şi păcătoşi 

Părintele Adrian Făgeţeanu - Viaţa mea. 
Mărturia mea. 

*** _ Minunile sfinților închisorilor 
Părintele Arsenie Papacioc - Testament 
*** _ Spovedania unui monah de la Mun- 
tele Athos 

Părintele Damaschin Grigoriatul - Minu- 
nile - mărturie a dreptei credinţe 

*** - Viaţa, minunile şi acatistul părinte- 
lui Ilie Lăcătuşu 

*** _ Noi minuni ale Sfântului Spiridon 
Ciprian Voicilă - Diavolul din pahar 
Danion Vasile — Patericul mirenilor 


SFANTUL 
NEC TARIE 


MINYNI ÎN ROMÂNIA 





Aceasta este cea mai cunos- 
cută carte despre minunile săvârşi- 
te de Sfântul Nectarie în ţara noas- 
tră. Mulţi dintre cei care au dat 
mărturii despre minunile trăite 
după citirea ei vorbesc şi despre 
modul în care Dumnezeu, prin 
această carte, le-a schimbat viaţa... 


SR SFANTUL Necanle 
e VINDECĂRI 
MINYNATE 





Sfântul Nectarie este cunos- 
cut, în toată lumea, ca vindecător 
al bolilor de tot felul, şi în mod 
special al cancerului. În această 
carte puteți citi mărturii inedite ale 
bolnavilor, ale rudelor bolnavilor 
sau ale altor persoane care au stat 
aproape de bolnavi, despre modul 
în care Dumnezeu, prin Sfântul 
Nectarie, alungă bolile şi aduce să- 
nătate trupească şi sufletească... 


In curs de apariţie: 


AJUTATOR Ak SĂRACILOR 
de NE s p 





În curând va vedea lumina 
tiparului o nouă carte, cu alte măr- 
turii inedite, care va aduce multă 
bucurie creştinilor care au evlavie 
la Sfântul Nectarie. O carte care 
arată că, indiferent de greutăţile 
prin care trecem, Dumnezeu ne în- 
tinde o mână de ajutor la momen- 
tul potrivit... 


www.areopag.ro 


